title: Vladimír Kolek

text: Kolek pelasi ensimmäiset miesten pelinsä kaudella 1983–1984 Tšekkoslovakian toiseksi korkeimmalla sarjatasolla HC Slovan Ústečtí Lvi:n joukkueessa. Kaudella 1984–1985 hän debytoi maan pääsarjassa HC Dukla Jihlavan joukkueessa. Kolek pelasi siellä yhteensä 159 runkosarjaottelua tehoin 10+31=41, kunnes hän siirtyi keväällä 1991 Suomeen ja II-divisioonajoukkue Kajaanin Hokin riveihin. Kesken kauden 1992–1993 Kolek siirtyi Hokista sarjatasoa ylemmäs I-divisioonaan ja Pietarsaaren Centersin riveihin.


title: Vladimír Kolek

text: Vuodet 1993–1996 Kolek pelasi Ruotsin I-divisioonaa Borås HC:ssa ja Mörrum GoIS IK:ssa. Sen jälkeen vuodet 1996–2001 kuluivat Saksassa toiseksi korkeimmalla sarjatasolla 2. Bundesligan EC Wilhelmshaven-Stickhausenissa ja ES Weißwasserissa sekä kolmanneksi korkeimmalla sarjatasolla Oberligan ESV Bayreuthissa.


title: Vladimír Kolek

text: Kaudeksi 2001–2002 Kolek palasi Hokkiin. Hän oli tehoilla 16+32=48 joukkueen kolmanneksi paras pistemies Antti Tenhusen kanssa ja 104 minuutillaan koko Suomi-sarjan jäähypörssin kolmas. Kolek voitti sarjan mestaruuden ja oli nostamassa Hokkia Mestikseen keväällä 2002. Samalla hän lopetti pelaajauransa ja siirtyi joukkueen valmennukseen.


title: Vladimír Kolek

text: Kajaanin Hokin noustua Mestikseen Kolek siirtyi kaudeksi 2002–2003 joukkueen kakkosvalmentajaksi Timo Meriläiselle ja puolustajien peluuttajaksi. Kaudeksi 2003–2004 hänet nimettiin Hokin päävalmentajaksi. Kolek paransi joukkueen sijoitusta Mestiksen tulokaskaudesta ja luotsasi Hokin runkosarjassa kuudenneksi. Hänen paras kautensa joukkueen päävalmentajana oli kolmas kausi 2005–2006, jolloin Hokki sijoittui neljänneksi häviten pronssiottelussa vieraissa TuTolle lukemin 4–3. Kauden päätteeksi Kolek palkittiin Mestiksen Fair Play -valmentajana.


title: Vladimír Kolek

text: Kolekin Mestis-seura vaihtui kaudeksi 2006–2007, kun hän siirtyi kouvolalaisen KooKoon peräsimeen. Joukkueen päävalmentajana Kolekin toinen kausi 2007–2008 oli hänen paras KooKoon sijoittuessa neljänneksi, kun joukkue hävisi pronssiottelun Mikkelin Jukureille vieraissa lukemin 1–0. Kolekin neljäs KooKoo-kausi 2009–2010 päättyi kuitenkin jo lokakuussa 2009, kun joukkue vapautti hänet tehtävästään. Kolekin erottamisesta yllättävän teki sillä hetkellä KooKoon neljäs sija sarjataulukossa. Hänen tilalleen joukkue pestasi Ismo Lehkosen, joka valmensi KooKoon Mestis-pronssiin keväällä 2010.


title: Vladimír Kolek

text: Heinäkuussa 2010 Kolek palasi kotimaahansa ja solmi 1+1-vuotisen sopimuksen Tšekin toiseksi korkeimmalla sarjatasolla 1. Národní Hokejová Ligassa pelaavan KLH Chomutovin kanssa. Marraskuussa hän palasi kuitenkin loppukaudeksi 2010–2011 Kajaanin Hokin päävalmentajaksi erotetun Sami Karppisen tilalle. Joukkue ajautui kauden päätteeksi aina karsintasarjaan asti, mutta onnistui säilyttämään sarjapaikkansa. Kolekin Hokki-sopimuksessa oli myös vuoden mittainen optio, mutta hän jätti sen käyttämättä. Kolek jatkoi kuitenkin valmentajauraansa Hokissa kaudella 2011–2012, jolloin hän valmensi joukkueen B2-nuoria I-divisioonassa.


title: Vladimír Kolek

text: Huhtikuussa 2013 Kolek nimettiin myös Suomen Jääkiekkoliiton taitovalmentajaksi Kainuuseen.


title: Vladimír Kolek

text: Kolek puhuu toisena äidinkielenään suomea. Hän asuu perheineen Kajaanissa.


title: Michael Beinhorn

text: Michael Beinhorn on yhdysvaltalainen tuottaja ja muusikko. Muusikkona hänen uransa alkoi kosketinsoittajana Material-yhtyeessä.


title: Energiametsä

text: Energiametsä on pelto, jolla kasvatetaan lyhytkiertoviljelynä polttopuuta. Energiametsissä tuotetaan pääasiassa nopeakasvuisia pajulajeja ("Salix"). Energiametsä hakataan noin joka neljäs vuosi ja se perustetaan pistokkaista.


title: Energiametsä

text: Pajuviljelmät hakataan tavallisesti 3–4 vuoden kuluttua. Versot ovat silloin keskimäärin 5–7-metrisiä ja läpimitta rinnan korkeudelta on noin 3–5 senttimetriä. Versot katkotaan noin 5–10 senttimetrin kohdalta. Hakkuun jälkeen kannat puskevat uusia versoja ja hakkuu voidaan käynnistää uudestaan 3–4 vuoden kuluttua.


title: Energiametsä

text: Viljelmien kasvu hidastuu noin 20–25 vuoden päästä, jolloin on aika nostaa kaikki kannot ylös ja istuttaa uusia pajuja tilalle. Vaihtoehtoisesti maan voidaan antaa palautua takaisin tavalliseksi pelloksi.


title: Energiametsä

text: Energiametsän kustannukset ovat nykyään korkeammat kuin mitä maanviljelijä saa sadostaan. Ruotsi on johtava maa pajun viljelemisessä. Siellä viljellään noin 15 000 hehtaaria, mikä on kolme kertaa niin paljon kuin muualla maailmassa yhteensä.


title: Versailles’n yliopisto

text: Versailles’n yliopisto on ranskalainen julkinen yliopisto. Se perustettiin vuonna 1991 ja sijaitsee Versailles’ssa.


title: Yamaha YZ125

text: Yamaha YZ 125cc on yksi Yamaha Corporationin valmistamista kaksitahtisista moottoripyöristä. Suomessa on muutamia Yamaha YZ:etoja A1-rekisteröityjä kevytmoottoripyöriä.


title: Kazım Ayvaz

text: Kazım Ayvaz (s. 10. maaliskuuta 1938 Rize) on turkkilainen aktiiviuransa lopettanut kreikkalais-roomalaisen tyylin painija, olympiavoittaja ja maailmanmestari.


title: Kazım Ayvaz

text: Ayvaz voitti 70 kg:n painoluokan olympiakultaa Tokiossa 1964. Roomassa 1960 hän oli neljäs, ja Méxicossa 1968 hän vetäytyi kesken turnauksen. MM-kilpailuista Ayvaz voitti kaksi maailmanmestaruutta.


title: Kazım Ayvaz

text: Ayvaz nimettiin vuonna 2011 Istanbulin koti-MM-kilpailujen yhteydessä FILA:n kunniagalleriaan.


title: 64 (luku)

text: 64 (kuusikymmentäneljä) on luonnollinen luku, jota edeltää 63 ja seuraa 65. 64 on pienin epätriviaali luku, joka on sekä neliö- että kolmioluku. 64 on jaksollisessa järjestelmässä Gadoliniumin järjestysluku. Shakkilaudassa on 64 ruutua.


title: Hüseyin Akbaş

text: Hüseyin Akbaş (1933 Tokat – 15. helmikuuta 1989) oli turkkilainen vapaapainija, olympiamitalisti ja maailmanmestari.


title: Hüseyin Akbaş

text: Akbaş saavutti kesäolympialaisissa 57 kg:n painoluokassa hopeaa Tokiossa 1964 ja pronssia 52 kg:n sarjassa Melbournessa 1956. MM-kilpailuista Akbaş voitti vapaapainissa neljä mestaruutta ja yhden pronssin. Lisäksi hän voitti yhden MM-pronssin kreikkalais-roomalaisesta painista.


title: Hüseyin Akbaş

text: Akbaş nimettiin vuonna 2011 Istanbulin koti-MM-kilpailujen yhteydessä FILA:n kunniagalleriaan.


title: Peacock-luokka

text: Peacock-luokka oli Britannian kuninkaallisen laivaston partiokorvettiluokka, johon kuului viisi alusta. Luokan alusten rahoitus jaettiin Yhdistyneen kuningaskunnan (25 %) ja Hong Kongin (75 %) kesken, ja niiden piti korvata viisi tykkiveneiksi muutettua Ton-luokan miinanraivaajaa.


title: Peacock-luokka

text: Ensimmäiset alukset tilattiin kesäkuussa 1981. Kaksi viimeistä "HMS Swallow" ja "HMS Swift" katsottiin valmistuessaan ylijäämäksi, ja ne myytiin vuonna 1988 Irlannin laivastolle. Loput kolme poistettiin palveluksesta vuonna 1996 ennen niiden myyntiä Filippiinien laivastolle.


title: Wilfredo Martínez

text: Wilfredo Martínez (s. 9. tammikuuta 1985) on kuubalainen pituushyppääjä.


title: Wilfredo Martínez

text: Martínez oli kahdeksas Valencian sisäratojen MM-kilpailuissa 2008 tuloksella 772 cm. Vuoden 2010 Dohan sisäratojen MM-kilpailuiden karsinnassa hän jäi ilman tulosta. Vuoden 2007 Pan-Amerikan kisoissa hän sijoittui toiseksi ja voitti kultaa vuoden 2008 Keski-Amerikan ja Karibian alueen mestaruuskilpailuissa.


title: Wilfredo Martínez

text: Pekingin olympialaisissa Martínez sijoittui alun perin viidenneksi tuloksella 819 cm, mutta hänen suorituksensa hylättiin vuonna 2016 kun hän jäi kiinni dopingin käytöstä Pekingissä antamansa dopingnäytteen uusintatutkimuksissa. Hän sai vuoden kilpailukiellon ajalle 18.5.2016–17.5.2017 ja kaikki hänen tuloksensa hylättiin takautuvasti aikaväliltä 18.8.2008–17.8.2009.


title: Wilfredo Martínez

text: Martínezin ennätys on 831 cm, jonka hän hyppäsi Calissa 6. heinäkuuta 2008. Sisäradoilla hän on hypännyt 818 cm Madridissa 20. helmikuuta 2010.


title: David Fernández Borbalán

text: David Fernández Borbalán (s. 30. toukokuuta 1973 Almería, Espanja) on espanjalainen jalkapalloerotuomari. Hän on toiminut kansainvälisenä erotuomarina tammikuusta 2010 lähtien.


title: David Fernández Borbalán

text: Fernández Borbalán tuomitsi ensimmäisen Espanjan Primera Divisiónin ottelunsa 12. syyskuuta 2004, jossa kohtasivat Levante ja Racing Santander. Hän on ensimmäinen Espanjan korkeimmalla sarjatasolla tuominnut almeríalainen erotuomari sitten Juan Andújar Oliverin.


title: David Fernández Borbalán

text: Ensimmäisen kansainvälisen ottelunsa Fernández Borbalán tuomitsi 18. tammikuuta 2010. Ystävyysottelussa kohtasivat Suomi ja Etelä-Korea.


title: Nikolai Atanasov

text: Nikolai Atanasov (, s. 11. joulukuuta 1974 Sofia) on bulgarialainen pituushyppääjä.


title: Nikolai Atanasov

text: Atanasov karsiutui Sevillan MM-kilpailuissa 1999 ja Sydneyn olympialaisissa 2000. Vuonna 2002 hän karsiutui Wienin sisäratojen EM-kilpailuissa ja seuraavana vuonna Pariisin MM-kilpailuissa. Atanasov karsiutui myös Ateenan olympialaisissa 2004, Göteborgin EM-kilpailuissa 2006 ja Osakan MM-kilpailuissa 2007.


title: Nikolai Atanasov

text: Atanasov oli viides Valencian sisäratojen MM-kilpailuissa 2008 tuloksella 790 cm, karsiutui saman vuoden Pekingin olympialaisissa ja oli jälleen viides Torinon sisäratojen EM-kilpailuissa 2009 tuloksella 811 cm. Berliinin MM-kilpailuissa 2009 sekä vuoden 2010 Dohan sisäratojen MM-kilpailuissa ja Barcelonan EM-kilpailuissa hän karsiutui, kuten kävi myös Pariisin sisäratojen EM-kilpailuissa 2011.


title: Nikolai Atanasov

text: Atanasovin ennätys on 831 cm, jonka hän hyppäsi Pírgosissa 27. heinäkuuta 2003. Sisäradoilla hän on hypännyt 811 cm Torinossa 8. maaliskuuta 2009.


title: Tanskalainen maajussi

text: Tanskalainen maajussi on tanskalainen televisiosarja, alkuperäiseltä nimeltään "Bonderøven", jota esitetään Tanskassa televisiokanavalla DR1. Alun perin ohjelmaa esitettiin kanavalla DR2, jossa se saavutti kanavan suurimpia katsojalukuja.


title: Tanskalainen maajussi

text: Sarjan ensimmäinen kausi esitettiin Tanskassa ensimmäisen kerran 23. maaliskuuta – 11. toukokuuta 2008. Sarjaa on tehty yhdeksän kautta, joista viimeisin esitettiin DR1:llä 3. syyskuuta – 1. marraskuuta 2012.


title: Tanskalainen maajussi

text: Suomessa sarja tunnetaan nimellä "Tanskalainen maajussi" suomeksi ja "En tvättäkta lantis" ruotsiksi, ja sitä esitetään Yle Fem ja Yle TV2-kanavilla. Sarjaa esitetään Ruotsissa SVT:llä nimellä "100 procent bonde", Norjassa NRK1:llä nimellä "Bondeknølen".


title: Tanskalainen maajussi

text: Sarja seuraa nuorta (s. 1983) Frank Erichseniä, joka ostaa vanhan maatilan läheltä Grenaassa ja ryhtyy toteuttamaan unelmaansa yksinkertaisesta maalaiselämästä ja omavaraisuudesta. Käsistään kätevä Frank käyttää mielellään vanhoja koneita ja menetelmiä. Frank ei ole kuitenkaan kokonaan siirtynyt vanhaan aikaan, vaan käyttää myös nykyaikaisia välineitä, kuten traktoria ja sähkötyökaluja. Frank kuvaa tavoitteitaan seuraavasti: ”tarkoituksena ei ole siirtyä kivikaudelle vaan pyrkiä tekemään asiat yksinkertaisemmin.”


title: Tanskalainen maajussi

text: Frank elää tilalla yhdessä puolisonsa Theresa Jessingin kanssa. Theresa valmistaa käsitöitä omassa yrityksessään. Sarjan edetessä perheeseen syntyy ensin poika Johan vuonna 2008 ja tytär Alma vuonna 2010. Lemmikkinä tilalla elää siperianhusky Malik. Muita tilan eläimiä ovat lehmä, hevoset, vuohet, hanhet ja siat.


title: Jessica Hardy

text: Jessica Adele Hardy (s. 12. maaliskuuta 1987 Long Beach, Kalifornia) on yhdysvaltalainen uinnin olympiavoittaja ja seitsenkertainen maailmanmestari. Hän on voittanut pitkän radan MM-kilpailuissa 50 metrin rintauinnin Melbournessa 2007 ja Shanghaissa 2011. Manchesterin lyhyen radan MM-kilpailuissa 2008 hän sai kultaa 50 ja 100 metrin rintauinnissa sekä 4 × 100 metrin sekauintiviestissä ja Istanbulissa 2012 4 × 100 metrin vapaauintiviestissä. Niiden lisäksi Hardy on voittanut MM-kilpailuissa yhteensä kahdeksan hopea- ja neljä pronssimitalia. Lontoon olympialaisissa 2012 hän sai kultaa sekauintiviestissä, jonka alkuerissä hän ui, ja pronssia 4 × 100 metrin vapaauintiviestissä.


title: Jessica Hardy

text: Barcelonan MM-kilpailuissa 2013 Hardy saavutti kultaa 4 × 100 metrin sekauintiviestissä sekä pronssia 50 ja 100 metrin rintauinnissa.


title: Jessica Hardy

text: Heinäkuussa 2008 Hardy antoi positiivisen dopingnäytteen, jonka mukaan hänessä oli kiellettyä piristettä, klenbuterolia. Hardy kuitenkin väitti ettei ole koskaan kuullutkaan kyseisestä aineesta, ja arveli näytteen johtuneen pilaantuneesta ruoasta tai sabotaasista.


title: Jessica Hardy

text: Elokuun ensimmäisenä päivänä 2008 Yhdysvaltain anti-doping-yhdistys ilmoitti, että Jessica Hardyn antamasta dopingnäytteestä löytyi klenbuterolia, joka on urheilussa kielletty aine. Tämän johdosta Hardy vetäytyi vapaaehtoisesti maansa olympiajoukkueesta. Toukokuussa 2009 ilmoitettiin, että hän tulisi olemaan vuoden urheilukiellossa.


title: Kuka murhasi rouva Skrofin?

text: Kuka murhasi Rouva Skrofin? on Mika Waltarin vuonna 1939 julkaistu salapoliisiromaani ja Komisario Palmu -sarjan ensimmäinen teos. Waltari voitti tällä teoksella pohjoismaisen salapoliisiromaanikilpailun Suomen osuuden. Tässä Palmu-sarjan esikoisessa tutkija Markku Envall on nähnyt teologisen merkitystason.


title: Kuka murhasi rouva Skrofin?

text: Rikas leskirouva Alma Skrof löydetään asunnostaan kuolleena. Aluksi kuolema vaikuttaa tapaturmalta: rouvan luullaan jättäneen kaasuhanan auki. Komisario Palmu lähetetään tutkimaan tapausta ja pian se paljastuukin murhaksi. Miksi rouva oli muuttanut testamenttiaan edellisenä päivänä, missä on rouvan tytärpuoli Kirsti ja mikä osuus saarnaaja Mustapäällä on murhaan?


title: Kuka murhasi rouva Skrofin?

text: Kirjasta tehtiin Matti Kassilan vuonna 1961 ohjaamana elokuva "Kaasua, komisario Palmu!" Kassila muutti nimeä, koska halusi Palmun nimen elokuvan nimeen. Vuonna 2017 kirjasta tehtiin kesäteatteriversio Tampereen komediateatteriiin nimellä "Kaasua, komisario Palmu!" Joel Elstelän ohjaamana.


title: Tadeu Terra

text: Tadeu Souza Terra (s. 30. lokakuuta 1986 Niterói, Rio de Janeiro, Brasilia) on brasilialainen jalkapalloilija, pelipaikaltaan laitalinkki. Hän edustaa USL Professional Divisionin FC New Yorkia.


title: Tadeu Terra

text: Terra muutti kotimaastaan Yhdysvaltoihin vuonna 2006 saatuaan urheilija-apurahan newyorkilaiselta St. John’s Universityltä, jossa hän opiskeli ja pelasi jalkapalloa vuodet 2006–2010. Yliopistovuosinaan hän pelasi myös USL Premier Development League -amatööriliigan Long Island Rough Ridersissä.


title: Tadeu Terra

text: Maaliskuussa 2011 Terra teki ammattilaissopimuksen USL Professional Divisionin FC New Yorkin kanssa. Hän voitti debyyttikaudellaan liigan syöttötilaston kahdeksalla maalisyötöllään ja oli ehdolla vuoden tulokkaaksi. USL-kauden päätyttyä hänet lainattiin elokuun 2011 lopulla suomalaiseen Myllykosken Palloon, jossa hän pelasi seitsemässä Veikkausliigan ottelussa.


title: Yaquin kieli

text: Yaquin kieli on Meksikon Sonoran ja Yhdysvaltojen Arizonan osavaltioissa asuvien yaquiden puhuma kieli. Se kuuluu uto-atsteekkilaisten kielten kielikuntaan. Meksikossa kielellä on noin 14 000 puhujaa ja Yhdysvalloissa vuoden 2000 tietojen mukaan 620. Kieli on läheistä sukua mayon kielelle ja kielien puhujat ymmärtävät osittain toisiaan.


title: Yaquin kieli

text: Tavallisin sanajärjestys yaquin kielessä on subjekti-objekti-verbi. Niinpä esimerkiksi suomen kielen lause "minä näen kissan" sanottaisiin yaquin kielen sanajärjestykseen käännettynä "minä kissan näen". Yksiköistä tehdään monikkoja lisäämällä sanan loppuun pääte -m tai -im. Päätettä -im käytetään, jos sana on vokaaliin loppuva laina espanjasta tai englannista. Päätettä -k käytetään menneisyyteen viittaavissa aikamuodoissa ja päätettä -ne futuurissa. Säännöissä on tosin monia poikkeuksia.Sanojen ääntäminen vaihtelee voimakkaasti eri puhujaryhmien kesken.


title: LÉ Orla

text: LÉ Orla (viirinumero P41) on Irlannin laivaston Peacock-luokan partioalus, joka valmistui Britannian kuninkaallisen laivaston partioalus "HMS Swiftiksi". Se nimettiin Irlannin laivastossa irlantilaisen prinsessan Orlan mukaan.


title: Rahat ja pois

text: Rahat ja pois on Ne Luumäet -yhtyeen kokoelmalevy. Se julkaistiin alun perin huhtikuussa 1999 ja uudelleen vuonna 2011. Levy sisältää Ne Luumäkien suurimmat hitit vuosilta 1986–1993 sekä uudet kappaleet ”Tiedän mitä teit viime kesänä” ja ”Autopartio 525” vuodelta 1999.


title: Mark Clattenburg

text: Mark Clattenburg (s. 13. maaliskuuta 1975 Consett, County Durham, Englanti) on englantilainen jalkapalloerotuomari. Hänestä tuli kansainvälinen erotuomari vuonna 2006. Varsinaiselta ammatiltaan hän on sähköasentaja.


title: Mark Clattenburg

text: Clattenburg tuomitsi ensimmäisen ottelunsa Englannin Valioliigassa 21. elokuuta 2004, jossa kohtasivat Everton ja Crystal Palace. Clattenburg on tunnustautunut Newcastle Unitedin kannattajaksi, minkä vuoksi hän ei voi tuomita joukkueen otteluita.


title: Dejen Gebremeskel

text: Dejen Gebremeskel (s. 24. marraskuuta 1989) on etiopialainen kestävyysjuoksija.


title: Dejen Gebremeskel

text: Gebremeskel sai hopeaa alle 20-vuotiaiden Afrikan-mestaruuskilpailujen 5 000 metrin juoksussa Ouagadougoussa 2007. Hän oli Edinburghin maastojuoksun MM-kilpailuissa 2008 poikien sarjassa 18:s. Joukkuekilpailussa Etiopia sijoittui toiseksi. Hän sai samana vuonna pronssia Bydgoszczin alle 20-vuotiaiden MM-kilpailujen 5 000 metrin juoksussa ajalla 13.11,97.


title: Dejen Gebremeskel

text:
Gebremeskel sijoittui Dohan sisäratojen MM-kilpailuissa 2010 kymmenenneksi 3 000 metrin juoksussa.
Hän sai Daegun MM-kilpailuissa 2011 pronssia 5 000 metrillä ajalla 13.23,92. Istanbulin sisäratojen MM-kilpailuissa 2012 Gebremeskel oli viides 3 000 metrillä ajalla 7.42,60. Lontoon olympialaisissa 2012 hän voitti hopeaa 5 000 metrillä ajalla 13.41,98. Moskovan MM-kilpailuissa hän sijoittui 10 000 metrillä 16:nneksi. Hän sai 3 000 metrillä pronssia Sopotin MM-hallikilpailuissa 2014 ajalla 7.55,39.


title: Konstantin Lerner

text: Konstantin Zaivelevich Lerner (28. helmikuuta 1950 Odessa – 24. syyskuuta 2011) oli ukrainalainen shakin suurmestari. Vuosina 1978–1982 hän oli shakin Ukrainan-mestari.


title: Neil Warnock

text: Neil Warnock (s. 1. joulukuuta 1948) on englantilainen jalkapallovalmentaja ja entinen pelaaja. Lokakuusta 2016 lähtien hän on toiminut Cardiff Cityn päävalmentajana.


title: Neil Warnock

text: Warnock on tunnettu kärkevästä tyylistään kommentoida pelaajia, kannattajia ja tuomareita, mikä on usein johtanut ongelmiin niin seurojen johdon kuin jalkapalloliiton kanssa. Hän on onnistunut nostamaan valmentamansa seuran kahdeksan kertaa sarjaporrasta ylemmäs.


title: Neil Warnock

text: Pelaajaurallaan Warnock edusti useita alasarjojen joukkueita vuosina 1967–1979. Hän pelasi Chesterfieldissä, Rotherham Unitedissa, Hartlepool Unitedissa, Scunthorpe Unitedissa, Aldershotissa, Barnsleyssa, York Cityssä ja Crewe Alexandrassa.


title: Neil Warnock

text: Warnockin päävalmentajaura alkoi Burton Albionissa 1981, jossa hän vietti viisi vuotta. Burton Albionista Warnock siirtyi Scarborough'n päävalmentajaksi ja konferenssin mestaruuden 1987. Vuonna 1989 Warnock siirtyi Notts Countyn päävalmentajaksi ja onnistui nostamaan sen 3. divisioonasta pääsarjatasolle kahdessa vuodessa. Notts County putosi heti takaisin ja lopulta Warnock lähti seurasta 1993. Vuosina 1993c1999 Warnock valmensi Torquay Unitedia, Huddersfield Townia, Plymouth Argylea, Oldham Athleticia ja Burya.


title: Neil Warnock

text: Vuonna 1999 Warnock nimitettiin Sheffield Unitedin päävalmentajaksi, jona hän toimi vuoteen 2007 asti. Hän johdatti seuran FA Cupin ja liigacupin välieriin 2003 ja kolme vuotta myöhemmin mestaruussarjasta Valioliigaan. Sheffield United ei kuitenkaan säilynyt sarjassa yhtä kautta pidempään ja Warnock erosi. Hän valmensi Crystal Palacea 2007–2010 kunnes siirtyi Queens Park Rangersiin, jotka hän johdatti Valioliigaan kauden 2010–2011 päätteeksi. Kausi 2011–2012 alkoi QPR:ltä hyvin ja lokakuussa se voitti sensaatiomaisesti Chelsean 1–0. Vuodenvaihteeseen tultaessa Warnockin suojattien peliesitykset alkoivat heiketä ja seura vajosi lähemmäs putoamisviivaa. Lopulta seurajohto erotti Warnockin tammikuussa 2012 QPR:n pelattua yhdeksän ottelua ilman voittoa. Warnockin viimeiseksi otteluksi jäi 1–1 tasapeliin päättynyt FA Cupin kamppailu MK Donsia vastaan.


title: Neil Warnock

text: Helmikuun puolivälissä 2012 Warnock siirtyi Mestaruussarjassa pelaavan Leeds Unitedin päävalmentajaksi 1,5-vuotisella sopimuksella. Hän erosi tehtävästään 1. huhtikuuta 2013.


title: Neil Warnock

text: Elokuun lopulla 2014 Warnock palasi Valioliigaseura Crystal Palacen päävalmentajaksi. Palacen peliesitykset jäivät Warnockin alaisuudessa heikoiksi ja joukkue vajosi Valioliigan häntäpäähän. Lopulta seurajohto erotti Warnockin vuoden 2014 lopussa.


title: Neil Warnock

text: Lokakuussa 2015 Warnock palasi Queens Park Rangersin organisaatioon neuvonantajaksi. Marraskuussa 2015 Warnock toimi yhden pelin ajan seuran päävalmentajana Chris Ramseyn saatua potkut. Helmikuussa 2016 Warnock nimitettiin Mestaruussarjassa pelaavan Rotherham Unitedin manageriksi, ja hänen aikanaan joukkue nousi putoajan paikalta ylemmäs ja säilytti lopulta sarjapaikkansa yhdeksän pisteen erolla parhaaseen putoajaan, Charltoniin. Kauden jälkeen Warnockin sopimusta seuran kanssa ei kuitenkaan jatkettu.


title: Neil Warnock

text: Lokakuun alussa 2016 Warnock palasi valmennustehtäviin Mestaruussarjan toiseksi viimeiseksi juuttuneen Cardiff Cityn päävalmentajana. Cardiff paransi peliesityksiään kokeneen Warnockin alaisuudessa ja nousi Mestaruussarjan putoamiskamppailusta keskikastiin sijalle 12. Kaudella 2017/18 Warnock luotsasi Cardiffin Mestaruussarjassa voitosta voittoon ja taistelemaan noususta Valioliigaan. Joukkueen heikoin jakso oli vuodenvaihteessa, kun Cardiff hävisi neljä perättäistä ottelua. Warnock sai joukkueen tappiokierteen oikaistua ja lopulta walesilaiset sijoittuivat Mestaruussarjassa toiseksi ja varmistivat suoralla nousulla paluun Valioliigaan neljän vuoden tauon jälkeen.


title: Michu

text: Miguel Pérez Cuesta eli Michu (s. 21. maaliskuuta 1986 Oviedo, Asturian maakunta, Espanja) on espanjalainen entinen jalkapalloilija. Hän edusti urallaan viimeiseksi espanjalaista Real Oviedoa ja oli pelipaikaltaan hyökkäävä keskikenttäpelaaja tai hyökkääjä.


title: Michu

text: Michu on paikallisseura Real Oviedon kasvatti, jonka edustusjoukkueessa hän pelasi vuodet 2003–2007 maan alemmilla sarjatasoilla. Vuonna 2007 hän siirtyi Celta Vigon reservijoukkueeseen, joka pelasi Segunda División B:ssä. Kauden 2007–2008 puolivälissä hän sai ensimmäisen kutsunsa seuran edustusjoukkueeseen.


title: Michu

text: Kausien 2009–2011 aikana Michu teki yhteensä 12 maalia galicialaisseuralle. Jälkimmäisellä kaudella 2010–2011 Celta Vigo pääsi karsimaan paikasta Primera Divisióniin, mutta hävisi ratkaisevassa otteluparissa Granadalle rangaistuspotkukilpailun jälkeen, eikä joukkue näin onnistunut tekemään paluuta pääsarjaan.


title: Michu

text: 27. heinäkuuta 2011 Michun sopimus Celta Vigon kanssa päättyi ja niin hän siirtyi uudella kaksivuotisella sopimuksella madridilaisseura Rayo Vallecanoon. Hän teki ensiesiintymisensä joukkueessa 28. elokuuta 2011 ottelussa Athletic Bilbaota vastaan. Kauden aikana hän kunnostautui maalintekijänä, ollen lopulta joukkueensa paras maalintekijä 16 osumallaan.


title: Michu

text: Seuraavaksi kaudeksi Michu siirtyi Englannin valioliigassa pelaavaan Swansea Cityyn. Hänestä maksettiin 2 miljoonan punnan siirtokorvaus. Michua kaavailtiin aluksi islantilaispelaaja Gylfi Sigurðssonin paikkaajaksi hyökkäävän keskikenttäpelaajan paikalle, mutta lopulta hänestä päätettiin tehdä kuitenkin kärkihyökkääjä.


title: Michu

text: Ensimmäisessä ottelussaan Valioliigassa 18. elokuuta 2012 hän teki itse kaksi maalia sekä alusti Scott Sinclairin tekemän osuman joukkueen kaataessa Queens Park Rangersin 5–0. Hän jatkoi maalitehtailujaan seuraavalla viikolla, kun joukkue kohtasi West Ham Unitedin. Maaliputki sai jatkoa myös kolmannella sarjakierroksella kun joukkue pelasi 2–2-tasapelin Sunderlandin vieraana. 1. joulukuuta 2012 pelatussa vierasottelussa Arsenalia vastaan Michu teki kaksi maalia, kun Swansea nappasi yllättävän 2–0-vierasvoiton Emiratesiltä.


title: Michu

text: 6. tammikuuta 2013 Michu teki ensimmäisen maalinsa FA Cupissa, kun joukkue kohtasi 3. kierroksella Arsenalin. Ottelu päättyi lopulta 2–2-tasapeliin. Seuraavalla viikolla pelatussa Liigacupin ottelussa walesiläisseura haki yllättävän 0–2-vierasvoiton Stamford Bridgeltä Chelseaa vastaan. Michu teki ottelun ensimmäisen maalin.


title: Michu

text: 23. tammikuuta 2013 hän teki uuden nelivuotisen sopimuksen joukkueen kanssa. 24. helmikuuta 2013 pelatussa Liigacupin loppuottelussa Swansea kohtasi Bradford Cityn, jonka walesiläisseura lopulta voitti selvin numeroin 5–0. Michu teki ottelussa joukkueensa toisen maalin. Cup-mestaruus oli seuran historian ensimmäinen.


title: Michu

text: 17. heinäkuuta 2014 Michu siirtyi kauden 2014–2015 kestävällä lainasopimuksella italialaisseura Napoliin. Lainakauden päätteeksi Napolilla on mahdollisuus tehdä siirrosta pysyvä.


title: Michu

text: Michu sai ensimmäisen kutsunsa Espanjan maajoukkueeseen 6. lokakuuta 2013 loukkaantuneen David Villan tilalle. Hän pelasi ensimmäisen ottelunsa maajoukkueessa viisi päivää myöhemmin 11. lokakuuta 2013, kun Espanja kohtasi Valko-Venäjän.


title: Tony Pulis

text: Tony Pulis (s. 16. tammikuuta 1958 Newport) on walesilainen jalkapallovalmentaja ja entinen pelaaja. Joulukuusta 2017 lähtien hän on toiminut Middlesbrough FC:n päävalmentajana.


title: Tony Pulis

text: Pelaajaurallaan Pulis pelasi muun muassa Bristol Roversissa, Newport Countyssa, Gillinghamissa ja Bournemouthissa. Hän toimi uransa lopulla Bournemouthin pelaajavalmentajana ja vuonna 1992 hän nousi päävalmentajaksi Harry Redknappin lähdettyä seurasta West Hamiin. Pulis siirtyi Gillinghamin päävalmentajaksi 1995 ja nosti vaikeuksissa olleen seuran heti 2. divisioonaan. Nousu 1. divisioonaankin oli lähellä 1999, mutta lopulta Pulis sai potkut nousukarsintaottelun jälkeen esiin nousseiden rikkomussyytösten takia. Hän haastoi myöhemmin seuran oikeuteen maksamattomien bonusten vuoksi ja sai lopulta korvauksia. Erottamisen jälkeen Pulis toimi Bristol Cityn ja Portsmouthin päävalmentajana vuosina 1999–2000.


title: Tony Pulis

text: Portsmouthista saatujen potkujen jälkeen Pulis oli ilman valmentajan pestiä lähes kaksi vuotta ennen kuin Stoke palkkasi hänet 2002. Pulisin johdolla Stokesta tuli mestaruussarjan kestikastin seura, mutta hän sai potkut kesällä 2005 ajauduttuaan erimielisyyksiin seurajohdon kanssa. Kauden 2005–2006 Pulis valmensi mestaruussarjassa Plymouth Argylea. Kesällä 2006 hän palasi uuden omistajan saaneeseen Stokeen ja nosti seuran Valioliigaan kauden 2007–2008 päätteeksi. Stoke vakiinnutti paikkansa Valioliigassa ja pääsi Pulisin johdolla 2011 FA Cupin finaaliin. Pulis jätti Stoken seitsemän valmennusvuoden jälkeen toukokuussa 2013.


title: Tony Pulis

text: Marraskuun lopulla 2013 Pulis palasi valmennustehtäviin allekirjoitettuaan 2,5-vuotisen sopimuksen Valioliigan häntäpäähän vajonneen Crystal Palacen kanssa. Pulisin johdolla Crystal Palace paransi esityksiään ja nousi liigassa lopulta komeasti sijalle 11. Kauden jälkeen Pulis valittiin valioliigan parhaaksi valmentajaksi. Pulis jätti yllättäen tehtävänsä Crystal Palacessa vain pari päivää ennen uuden kauden alkua.


title: Tony Pulis

text: 1. tammikuuta 2015 Pulis allekirjoitti 2,5-vuotisen sopimuksen West Bromwichin kanssa. Pulis luotsasi West Bromwichin kevätkauden hyvien peliesitysten myötä Valioliigassa sijalle 13. Joukkue hävisi vain kuusi pelaamastaan 19 Valioliiga-ottelusta. Kaudella 2015–2016 West Bromwich säilytti jälleen sarjapaikkansa sijoittumalla toistamiseen sijalle 13. Kausi 2016–2017 oli Pulisin paras West Bromwichissa ja joukkue taisteli jopa paikasta Eurooppa-liigaan. Kauden viimeisistä 10 liigaottelusta joukkue voitti kuitenkin vain yhden ja putosi lopulta Valioliigan kymmenenneksi. Kausi 2017–2018 lähti käyntiin kahdella voitolla, mutta Stoke-tasapelin myötä West Bromwich vajosi 10 ottelun voitottomaan putkeen ja putosi Valioliigan putoamisviivan tuntumaan. Pulisin viimeiseksi jääneessä ottelussa Chelsea murskasi West Bromwichin 0–4. Pulis sai ottelun jälkeen potkut marraskuussa 2017.


title: Tony Pulis

text: Joulukuun lopulla 2017 Pulisista tuli Mestaruussarjassa pelanneen Middlesbrough FC:n päävalmentaja.


title: Lasinalunen

text: Lasinalunen tai lasinalusta on lasin tai kupin alla käytettävä alusta, joka suojelee pöytää tiivistyneeltä vedeltä tai märältä lasilta.


title: Lasinalunen

text: Lasinaluset valmistetaan yleensä kartongista, mutta käytössä on myös kestävämpiä materiaaleja kuten muovit, jopa korkki ja keramiikka. Lasinaluset ovat usein mainostuotteita. Ne voivat mainostaa ravintolaa itseään tai esimerkiksi olutmerkkiä.


title: Lasinalunen

text: Lasinalusten kerääminen on harrastus, josta käytetään nimitystä tegestologia.


title: Bologojen rautatieasema

text: Bologojen (Moskovan) rautatieasema () on Venäjän Tverin alueen Bologojessa, vilkkaasti liikennöidyn Pietarin ja Moskovan välisen radan varrella sijaitseva Venäjän rautateiden risteysasema.


title: Bologojen rautatieasema

text: Runsaan pikajunaliikenteen ohella Bologojen Moskovan asemalta liikennöi lähijunia Tveriin.


title: Jääpallon SM-sarjakausi 1985–1986

text: Jääpallon Suomenmestaruus kaudella 1985-1986 ratkaistiin kaksinkertaisen sarjan päätteeksi pelatuilla play off -otteluilla. Mestaruuden voitti Oulun Luistinseura, hopeaa sai sarjanousija Lappeenrannan Veiterä. Vuodesta 1941 lähtien SM-sarjassa pelanneen Oulun Palloseuran putoaminen varmistui 5. helmikuuta, kun se hävisi Kemissä Veitsiluodon Vastukselle 0–6.


title: Jääpallon SM-sarjakausi 1985–1986

text: OPS putosi sarjasta suoraan. RoPS karsintaan.


title: Jääpallon SM-sarjakausi 1985–1986

text: Kampparit nousi SM-sarjaan, jossa myös RoPS säilyi.


title: Jääpallon SM-sarjakausi 1985–1986

text: Välierät pelattiin kaksiosaisina ja ne aloitettiin molemmat Helsingissä.


title: Jääpallon SM-sarjakausi 1985–1986

text:
9.3.1986 Pori
OLS: Jukka Palinsaari, Jorma Saastamoinen, Kalevi Immonen, Juha Niemikorpi, Ari Rintala, Timo Okkonen, Ilkka Alatalo, Sakari Puotiniemi; Matti Alatalo, Jari Loukkola, Jari Löthman; Jouni Vesterinen, Jouko Kämäräinen, Marko Paksuniemi, Heikki Kontturi. Valmentaja Reijo Karppinen.


title: DCP

text: DCP (lyhenne sanoista "Digital Cinema Package") on elokuvateatterien ja elokuvafestivaalien käyttämä standardoitu tapa elokuvien esityskopioiden toimittamiseksi teattereihin digitaalisessa muodossa. Tämän suosituksen taustalla on maaliskuussa 2002 perustettu "Digital Cinema Initiatives, LLC" (DCI) -yhteisyritys, johon osallistuvat Disney, Fox, Paramount, Sony Pictures Entertainment, Universal ja Warner Bros. Studios.


title: DCP

text: Kopioiden jakelu toteutetaan tavallisimmin kiintolevyillä, joilta elokuva ladataan teatterin omalle palvelimelle. Trailereita ja muita lyhyitä mainospätkiä voidaan myös jaella DVD-datalevyillä tai USB-muistitikulla. Lyhimmät mainokset voidaan jopa jakaa Internetin välityksellä tiedostopaketteina, jotka ladataan normaalisti verkosta, puretaan muistitikulle ja ladataan sitten palvelimelle. Kun haluttu materiaali on ladattu, jakelulevy voidaan lähettää eteenpäin toiseen teatteriin.


title: DCP

text: Noin vuonna 2014 Suomessa aloitettiin enenevssä määrin ottamaan käyttöön DCP-pakettien välitys internetin yli. Suurimmat verkkojakelupalvelua tarjoavat toimijat ovat Unique Digital ja Gofilex. Kumpikin palvelu toimittaa asiakkaan tiloihin 1-2 DSL-yhteyttä sekä tavallisesti 4G-yhteyden. Näiden kaistanleveys yhdistetään linkkiaggregaattorin avulla. Paketit latautuvat paikalliselle verkkotallentimelle. Latautuminen kestää yleensä yhdestä kahteen päivään elokuvaa kohti. Verkkojakelun yhtenä haittapuolena voidaan pitää sitä, että jotkin elokuvat toimitetaan yhtenä pakettina, sisältäen kaikki ääniraidat ja tekstit sekä 2D- ja 3D-version. Sellainen paketti voi olla kooltaan jopa 600 gigatavua. Jos kaikki on yhdessä paketissa, koko paketti on ladattava esityspalvelimelle ennen kuin siitä voi erottaa yksittäisiä elokuvaversioita. Tämä on hankalaa koska lataus kestää kauan, vie kerralla hurjasti tilaa esityspalvelimelta, ja tarvitsee tehdä loppuun ennen kuin on mahdollista karsia pois tarpeettomia versioita.


title: DCP

text:
Jakelupaketissa voidaan toimittaa useampi eri versio elokuvasta, esimerkiksi eri ääniraidoilla tai tekstityksillä, tai eri leikkauksia. Paketissa voidaan toimittaa myös mainoksia. Toiseen samassa paketissa jaeltuun elokuvaversioon voi olla määritetty lisäkohtauksia, kuten eri ääniraitoja koskeva luettelo ääninäyttelijöistä. Perusajatus on, että kaikkein eniten tilaa kuluttava osa, itse elokuva, on levyllä tallennettuna vain kerran, mykkäelokuvan muodossa. Eri kieliset ääniraidat ja tekstitykset sekä lisäkohtaukset ovat omissa tiedstoissaan paketin sisällä. Alalle on vakiintunut formaatiksi CRU-kelkkalevy, vaikkakin se on lähes väistynyt verkkojakelun tieltä ja moni levyihin turvautuva jakelija käyttää halvempia mutta hitaampia USB-kovalevyjä. Kun jakelulevy liitetään palvelimeen, koneenkäyttäjä saa luettelon eri elokuvaversioista jotka levyltä on mahdollista ladata. Kun tästä luettelosta valitaan ladattavaksi vaikkapa suomeksi puhuttu versio ruotsinkielisellä tekstillä, levyltä ladataan peruselokuva, suomenkielinen ääniraita, mahdollinen lisäkohtaus jossa luetellaan suomenkieliset ääninäyttelijät, sekä ruotsinkielinen teksti. Jos myöhemmin halutaan ladata toisia versioita, esimerkiksi ruotsinkielisellä ääniraidalla varustettu, peruselokuvaa ei enää erikseen ladata, vaan ainoastaan toinen ääniraita ja vastaava luettelo ääninäyttelijöistä. Joskus lisätekstityksiä toimitetaan jälkikäteen, esimerkiksi sähköpostissa. Tekstityspaketti puretaan muistitikulle ja ladataan samaan tapaan kuin mainokset ja elokuvat ja se tulee näkyviin omana elokuvaversionaan.
Elokuva tavallisesti lukitaan ns. lisenssillä (KDM, Key Delivery Message) joka on XML-muotoinen viestitiedosto, jossa toimitetaan salauskoodi jolla elokuvakopio "avautuu" esitettäväksi levitysyhtiön määrittelemälle aikavälille. Lisenssissä määritellään myös palvelimen ja mahdollisesti projektorin laitetunnus, sekä elokuvan täsmällinen versio ääniraitaa ja tekstitystä myöten. Vain lisenssissä määritelty elokuvaversio voidaan avata, vain määriteltynä aikajaksona, ja vain määritellyllä laitekokoonpanolla. Teatterille (tai salille) A luodulla lisenssillä ei voida esittää samaakaan elokuvaa teatterissa (tai salissa) B tai päinvastoin. Jos elokuva siirretään toiseen saliin tai halutaan käyttää eri kieliversioita, levitysyhtiöltä täytyy tilata vastaavat lisenssit. Mainoksia lukitaan lisenssillä hyvin harvoin, ellei ole tarkoitus estää niiden käyttöä halutun aikavälin ulkopuolella. Lisenssi(t) voidaan toimittaa jakelulevyllä elokuvan kanssa, mutta tavallisimmin levitysyhtiö lähettää ne sähköpostissa ja ne siirretään palvelimelle esimerkiksi muistitikulla.
Elokuvan pakkausmuoto on tavallisimmin JPEG2000, esitysnopeus 24 kuvaa sekunnissa ja ääni on pakkaamaton, tavallisesti 6- tai 8-kanavainen, 48 tai 96 kHz näytteistyksellä, 16 tai 24 bitillä, mutta voi olla myös esimerkiksi 2-kanavainen. Ensimmäinen suurempaa kuvataajuutta käyttävä HFR-elokuva on "Hobitti – Odottamaton matka", jonka kuvanopeus on 48 ruutua sekunnissa. Spesifikaatiot ovat olemassa jo 60 ruudun sekuntinopeuksille.
DCP-palvelimella ei ole mahdollista toistaa kotikäyttöön tarkoitettuja DVD- ja Blu-ray-elokuvia, vaan sitä varten tarvitsee projektorin ja soittimen väliin liittää erillinen skaalain, joka muuntaa kuvaformaatin sopivaksi.


title: Celebesinpöllönen

text: Celebesinpöllönen ("Otus manadensis") on pöllöihin kuuluva lintu. Sitä tavataan Indonesiassa. Sen elinpiiriä ovat subtrooppiset ja trooppiset alavat ja vuoristometsät.


title: Toisen kertaluvun derivaatta

text:
Differentiaali- ja integraalilaskennassa funktion ƒ
derivaattafunktion derivaattaa sanotaan funktion ƒ
toisen kertaluvun derivaataksi. Myös nimitys toinen derivaatta on
yleisesti käytössä. Funktion toisen kertaluvun derivaatalla
voidaan muun muassa tutkia funktion kuvaajan kaarevuutta ja sen derivaatan nollakohtien luonnetta. Toisen kertaluvun derivaatan
fysikaalisista sovelluksista voidaan mainita esimerkiksi kappaleen kiihtyvyyden määrittäminen. Kappaleen nopeus on sen paikan
derivaatta ajan suhteen. Kiihtyvyys on kappaleen nopeuden derivaatta
ajan suhteen. Siten kiihtyvyys on paikan toisen kertaluvun derivaatta ajan
suhteen. Funktion korkeamman kertaluvun derivaattojen tuntemista
hyödynnetään myös monissa funktion approksimaatio-menetelmissä,
kuten esimerkiksi Taylorin sarjassa.
Funktion formula_1 toisen kertaluvun derivaatta merkitään
yleensä formula_2, jossa
Muita käytettyjä merkintöjä ovat:


title: Toisen kertaluvun derivaatta

text:
Olkoon
Funktion ƒ derivaatta on funktio
Funktion ƒ toisen kertaluvun derivaatta on funktion ƒ′
derivaatta


title: Toisen kertaluvun derivaatta

text:
Funktion ƒ toisen kertaluvun derivaatta mittaa sen kuvaajan kaarevuutta.
Funktio, jonka toisen kertaluvun derivaatta on positiivinen, on kupera alaspäin eli
jokainen sen käyrälle piirretty tangentti on, sivuamispistettä lukuun ottamatta, käyrän
alapuolella. Vastaavasti, funktio, jonka toisen kertaluvun derivaatta on negatiivinen,
on kupera ylöspäin eli jokainen sen käyrälle piirretty tangentti on käyrän
yläpuolella.


title: Toisen kertaluvun derivaatta

text:
Pistettä, jossa funktion toisen kertaluvun derivaatan merkki vaihtuu, kutsutaan käännepisteeksi. Käännepisteessä funktion kuvaajan kaarevuussuunta vaihtuu.
Jos funktion toisen kertaluvun derivaatta on jatkuva käännepisteessä, sen on oltava
0. Toisen kertaluvun derivaatan nollakohta ei kuitenkaan ole riittävä ehto
käännepisteelle.


title: Toisen kertaluvun derivaatta

text:
Funktion toisen kertaluvun derivaatan testillä voidaan tietyissä olosuhteissa
selvittää funktion derivaatan nollakohdan luonne.
Olkoon formula_8. Jos


title: Toisen kertaluvun derivaatta

text:
Jos funktiolla formula_10 on pisteessä formula_11 olemassa toisen
kertaluvun derivaatta, se voidaan esittää raja-arvona:


title: Toisen kertaluvun derivaatta

text:
Funktion approksimointiin voidaan käyttää erilaisia esimerkiksi korkeampia
derivaattoja käyttäviä polynomeja taikka potenssisarjoja. Eräät esimerkit tällaisista ovat Taylorin polynomi ja Taylorin sarja.


title: Toisen kertaluvun derivaatta

text: Funktion toisen asteen Taylorin polynomi pisteessä formula_11 on:


title: Toisen kertaluvun derivaatta

text:
Maclaurinin polynomi on Taylorin polynomin erikoistapaus, jossa kehityskeskus on
origo:


title: Toisen kertaluvun derivaatta

text:
Taylorin sarja on yksinkertaistettu versio potenssisarjasta. Taylorin sarjalla
funktiolle saadaan seuraava sarjakehitelmä:
Edellisessä ! tarkoittaa kertomaa ja formula_25 funktion
formula_10 n:ttä derivaattaa. Maclaurinin sarja on Taylorin sarjan
erikoistapaus, jossa kehityskeskus on origo.


title: Toisen kertaluvun derivaatta

text:
Tarkastellaan objektia, joka liikkuu suoralla (esimerkiksi x-akselilla).
Sen paikka formula_27 saadaan ajan funktiosta
formula_28. Keskinopeudeksi formula_29 aikavälillä
formula_30 saadaan
Nopeus formula_32 ajanhetkellä formula_33 on tämän keskinopeuden
raja-arvo, kun formula_34. Siten
Nopeus ajanhetkellä formula_33 on siis paikan derivaatta ajan suhteen.
Tämän derivaatan arvo voi olla luonnollisesti myös nolla tai negatiivinen, joten
nopeus kertoo myös liikesuunnan.


title: Toisen kertaluvun derivaatta

text:
Derivoimalla edelleen nopeus ajan suhteen saadaan objektin kiihtyvyys ajanhetkellä
formula_37
Kiihtyvyys on siis paikan toisen kertaluvun derivaatta ajan suhteen.


title: (233960) 2010 AX2

text: (233960) 2010 AX (kirjoitetaan myös (233960) 2010 AX2) on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi A. Lowe vuonna 2010. Koska 2010 AX:n absoluuttinen magnitudi (H) on 15,0; sen läpimitta on todennäköisesti välillä 3–6 kilometriä. 2010 AX kiertää Aurinkoa päävyöhykkeen ulko-osissa ja sen kiertoaika on 5,86 vuotta.


title: One Direction

text: One Direction (puhekielessä 1D) on brittiläis-irlantilainen poikabändi, joka tuli tunnetuksi sijoituttuaan Britannian "X Factorissa" vuonna 2010 kolmannelle sijalle. Kilpailun jälkeen yhtye solmi levytyssopimuksen Simon Cowellin levy-yhtiön Syco Musicin kanssa, ja myöhemmin Columbia Recordsin kanssa. Yhtyeen nykyiset jäsenet ovat Niall Horan, Liam Payne, Harry Styles ja Louis Tomlinson. Zayn Malik oli osa yhtyettä vuoden 2015 maaliskuuhun asti.


title: One Direction

text: One Direction on ensimmäinen yhtye, jonka neljä ensimmäistä albumia ovat nousseet ensimmäisellä listaviikollaan Yhdysvalloissa Billboard 200 -albumilistan kärkeen. Yhtyeen albumeita ja singlejä on myyty yli 46 miljoonaa kappaletta maailmanlaajuisesti. Lisäksi yhtyeestä on julkaistu elokuvia, muun muassa elokuvat "" (2013) ja "Where We Are" (2014).


title: One Direction

text: Elokuussa 2015 yhtye ilmoitti jäävänsä tauolle maaliskuussa 2016.


title: One Direction

text: One Direction perustettiin vuonna 2010, kun Niall Horan, Zayn Malik, Liam Payne, Harry Styles ja Louis Tomlinson osallistuivat erikseen Britannian "X Factoriin", mutta heidät kaikki pudotettiin poikien kategoriasta. Vieraileva tuomari Nicole Scherzinger kuitenkin ehdotti, että he muodostaisivat yhtyeen, ja niin he pääsivät osallistumaan kilpailuun yhdessä. Lopulta he sijoittuivat kilpailussa kolmanneksi.


title: One Direction

text: Pian kilpailun jälkeen yhtye solmi levytyssopimuksen Simon Cowellin levy-yhtiön Syco Musicin kanssa ja ensimmäisen albumin äänitys alkoi vuoden 2011 alussa. Yhtye matkusti Los Angelesiin levyttämään tuottaja RedOnen kanssa.


title: One Direction

text: Yhtyeen ensimmäinen single, ”What Makes You Beautiful”, julkaistiin syyskuussa 2011. Se rikkoi Sony Musicin ennakkomyyntiennätyksen ja nousi listaykköseksi Britannian singlelistalla. Singleä myytiin maailmanlaajuisesti yli viisi miljoonaa kappaletta. Myös kaksi seuraavaa singleä – ”Gotta Be You” ja ”One Thing” – sijoittuivat kymmenen parhaan joukkoon.


title: One Direction

text: Yhtyeen ensimmäinen albumi, "Up All Night", julkaistiin Britteinsaarilla marraskuussa 2011, ja se nousi Britannian albumilistalla toiseksi. Marraskuussa 2011 yhtye solmi levytyssopimuksen pohjoisamerikkalaisen Columbia Recordsin kanssa.


title: One Direction

text: Helmikuussa 2012 yhtyeen single ”What Makes You Beautiful” julkaistiin Yhdysvalloissa, ja se nousi ensimmäisellä viikollaan Billboard Hot 100 -listan sijalle 28., mikä oli korkein singledebyytti brittiartistille sitten vuoden 1998. Maaliskuussa yhtyeen albumi "Up All Night" nousi Yhdysvalloissa suoraan Billboard 200 -albumistan ykköseksi, ja One Directionista tuli ensimmäinen brittiyhtye, jonka esikoisalbumi on ensimmäisellä julkaisuviikollaan noussut Yhdysvalloissa albumilistan kärkeen. Albumi oli vuonna 2012 maailman kolmanneksi ostetuin, sillä sitä myytiin 4,5 miljoonaa kappaletta – ostetumpia olivat vain Adelen albumi "21" (8,3 miljoonaa) ja Taylor Swiftin albumi "Red" (5,2 miljoonaa kappaletta). Suomessa albumia myytiin kultalevyyn oikeuttava määrä eli yli 10 000 kappaletta.


title: One Direction

text: One Direction lähti ensimmäiselle omalle kiertueelleen joulukuussa 2011. Yhtyeen oli aluksi tarkoitus kiertää Britanniaa, mutta myöhemmin tiedotettiin, että kiertue ulottuu myös muihin maanosiin, kuten Pohjois-Amerikkaan ja Australiaan. Kiertueella kuvattu DVD-julkaisu "Up All Night – The Live Tour" julkaistiin toukokuussa 2012. Sitä myytiin yli miljoona kappaletta, ja se oli myydyin DVD yli kahdessakymmenessä maassa, mukaan lukien Suomessa.


title: One Direction

text: Britannian ääniteteollisuus palkitsi yhtyeen ensimmäisen ”What Makes You Beautiful” -singlen vuoden 2012 parhaana brittiläisenä singlenä. Yhtye esitti kappaleen myös Lontoon olympialaisten päätösseremoniassa elokuussa 2012.


title: One Direction

text: One Direction on kerännyt myös kyseenalaista kunniaa, sillä brittiläinen musiikkilehti "New Musical Express" (NME) palkitsi sen vuoden 2012 huonoimpana yhtyeenä.


title: One Direction

text: One Directionin toisen albumin ensimmäinen single ”Live While We're Young” julkaistiin syyskuussa 2012. Se teki Yhdysvalloissa listahistoriaa, sillä se nousi ensimmäisen julkaisuviikkonsa perusteella ostetuimmaksi ulkomaisen artistin singleksi – singleä myytiin julkaisua seuranneen viikon aikana 341 000 kappaletta, mikä on enemmän kuin millään muulla Yhdysvaltain ulkopuolelta tulevalla artistilla yhden viikon aikana. Myös singlen musiikkivideo teki tuolloisen ennätyksen, kun se keräsi ensimmäisen vuorokauden aikana 8,24 miljoonaa katselukertaa.


title: One Direction

text: One Directionin toinen albumi, "Take Me Home", julkaistiin marraskuussa 2012. Albumi nousi listaykköseksi sekä Yhdysvalloissa että Britanniassa ja useassa muussakin maassa. Albumia myytiin maailmanlaajuisesti yli viisi miljoonaa kappaletta. Suomessa albumia myytiin kultalevyyn oikeuttava määrä, yhteensä 19 919 kappaletta.


title: One Direction

text: Helmikuussa 2013 käynnistyi yhtyeen toinen kiertue. "Take Me Home Tour" -kiertue käsitti yhteensä 129 tapahtumaa Euroopasta, Pohjois-Amerikasta, Australiasta ja Aasiasta.


title: One Direction

text: One Directionista kertova konserttielokuva "" julkaistiin 30. elokuuta 2013. Ensi-iltaviikonloppunaan se tuotti 15,8 miljoonaa Yhdysvaltain dollarin lipputulot, ja se oli viikonlopun katsotuin elokuva. Elokuva tuotti lopulta maailmanlaajuisesti 68,5 miljoonaa dollaria. Elokuva on Yhdysvalloissa neljänneksi eniten tuottanut konserttielokuva.


title: One Direction

text: Yhtyeen kolmas albumi, "Midnight Memories", julkaistiin marraskuussa 2013. Albumi nousi sekä Yhdysvalloissa että Britanniassa listaykköseksi. Samalla One Directionista tuli ensimmäinen yhtye, joka on saanut kolme ensimmäistä albumiaan Yhdysvaltain Billboard 200 -albumilistan kärkeen. Suomessa albumia myytiin platinalevyyn oikeuttava määrä, yhteensä 36 182 kappaletta.


title: One Direction

text: Yhtye on julkaissut neljä hajuvettä. Ensimmäinen hajuvesi "Our Moment" tuli kauppoihin elo-syyskuussa 2013. Toinen hajuvesi "That Moment" tuli kauppoihin Suomessa huhtikuussa 2014, kolmas "You & I" kesäkuussa 2014 ja neljäs "Between Us" 2015


title: One Direction

text: Yhtyeen neljäs albumi "Four" julkaistiin Suomessa 17. marraskuuta 2014. Se saavutti suuren suosion niin Suomessa kuin muuallakin maailmassa ja se on monessa maassa myynyt platinaa tai kultaa. Suomen virallisella listalla Four on saavuttanut parhaimmillaan kolmannen sijan. Albumilla on yhteensä kuusitoista kappaletta ja sen ensimmäinen biisi "Steal My Girl "julkaistiin jo 24. lokakuuta.


title: One Direction

text: Yhtye käynnisti neljännen kiertueensa helmikuussa 2015 nimellä "On The Road Again" Australiasta. Kiertueen aikana yhtyeen jäsen Zayn Malik ilmoitti eroavansa yhtyeestä henkilökohtaisista syistä ja koska hän haluaa "viettää normaalia 22 vuotiaan miehen elämää." Hän kuitenkin siirtyi soolouralle.


title: One Direction

text: Kyseisellä kiertueella yhtye esiintyi ensimmäistä kertaa Suomessa, Helsingin Olympiastadionilla lauantaina 27. kesäkuuta 2015. Alun perin yhtye ilmoitti pitävänsä Suomessa kaksi konserttia, joista toisen oli määrä olla sunnuntaina 28. kesäkuuta, mutta myöhemmin ilmoitettiin toisen konsertin perumisesta aikataulun kiireisyyden vuoksi.


title: One Direction

text: Heinäkuussa 2015 One Direction julkaisi ensimmäisen singlensä tulevalta viidenneltä albumiltaan "Made in the A.M". Single ”Drag Me Down” on yhtyeen ensimmäinen julkaisu ilman Zayn Malikia. Kappale julkaistiin ilman mainostavaa materiaalia tai tiedotusta. Heidän viidennen albuminsa julkaisupäivä oli 13. marraskuuta. Albumin toinen single "Perfect" julkaistiin 21.10.2015. Pian albumin julkaisun jälkeen ilmoitettiin, että yhtye on jäämässä tauolle vuonna 2016. 2015 American Music Awardsissa 22. marraskuuta One Direction voitti Artist of the Year-palkinnon. Louis Tomlinson ilmoitti myöhemmin, että tauko tulisi kestämään 18 kuukautta. 13. joulukuuta One Direction esiintyi The X Factor finaalissa. Heidän viimeinen ennen taukoa televisoitu esitys oli Dick Clark's New Year's Rockin' Evessä 31. joulukuuta 2015.


title: One Direction

text: Kesäkuussa 2016 kerrottiin, että Styles oli allekirjoittanut soololevytyssopimuksen. Saman vuoden heinäkuussa, Payne ilmoitti allekirjoittaneensa levytyssopimuksen Capitol Recordsin kanssa. Horan julkaisi soolodebyyttisinglensä ”This Town” 29. syyskuuta 2016.


title: One Direction

text: Jokainen yhtyeen jäsenistä osallistui X Factoriin yksin. Kaikki viisi pääsivät karsinnoista Bootcampille, mutta putosivat kilpailusta siellä. Tuomarit ajattelivat nuorien olevan liian lahjakkaita pudotakseen jo kilpailun tässä vaiheessa. Kilpailun tuomareiden ehdotuksesta pojista kasattiin yhtye ja he pääsivät jatkamaan kilpailua.


title: One Direction

text: Niall James Horan, s. , on kotoisin Mullingarista, Westmeathista, Irlannista. Hänen vanhempansa ovat Bobby Horan ja Maura Gallagher, ja hänellä on vanhempi veli nimeltä Greg. Hänen vanhempansa erosivat hänen olleensa 5-vuotias. Muutaman vuoden päästä hän ja hänen veljensä muuttivat isänsä luo Mullingariin. Horan koelauloi X-Factoriin 16-vuotiaana ja esitti tuomareille kappaleen ”So Sick” ja sai monenkirjavia kommentteja. Hän sai kolme ääntä neljästä ja pääsi jatkoon Bootcampille. Bootcampilla hän esitti kappaleen ”Champagne Supernova” ennen kuin hänet ja muut bändin jäsenet yhdistettiin One Directioniin. Niall on myös soittanut kitaraa lapsuudesta asti.


title: One Direction

text: Liam James Payne, s. , on kotoisin Wolverhamptonista, Länsi-Midlandsista Englannista. Hän syntyi kolme viikkoa etuajassa Karen ja Geoff Paynelle. Hänellä on kaksi siskoa, Nicola ja Ruth. Payne oli kiusattu koulussa, ja hän kävi tämän takia nyrkkeilytunneilla 12-vuotiaana. Payne osallistui X Factoriin vuonna 2008 ollessaan 14-vuotias ja pääsikin tuolloin kilpailun toiseen vaiheeseen, mutta Simon Cowellin mielestä hän ei ollut valmis kilpailuun ja pyysi häntä palaamaan muutaman vuoden kuluttua. Niinpä Liam palasi takaisin X-Factoriin vuonna 2010, laulaen laulun ”Cry Me a River”, saaden kolme ääntä kolmesta. Maaliskuussa 2017 hän sai esikoisena Bear Paynen yhdessä Cheryl-nimisen artistin kanssa.


title: One Direction

text: Harry Edward Styles, s. , on kotoisin Holmes Chapelista, Cheshiresta, Englannista. Hänen vanhempansa ovat Anne Cox ja Des Styles. Hänellä on myös isosisko, Gemma Styles. Harryn ollessa seitsemän, hänen vanhempansa erosivat. Hänen äitinsä meni naimisiin vuonna 2013 Robin Twistin kanssa. Ennen X-Factoriin osallistumista, 16-vuotias Harry työskenteli osa-aikatyönä koulun ohella W.Mandevillen leipomossa, Holmes Chapelissa. Hänellä oli myös kolmen kaverinsa kanssa kouluaikoina yhtye, nimeltä White Eskimo.


title: One Direction

text: Louis William Tomlinson, s. , on kotoisin Doncasterista, South Yorkshiresta, Englannista. Hänen vanhempansa ovat Johannah ja Troy Austin. Louisin syntymänimi on Louis Troy Austin, mutta vanhempiensa erotessa ja äitinsä uuden miehen Mark Tomlinsonin takia nimi vaihtui pian Louis William Tomlinsoniksi. Louisilla on yhteensä seitsemän sisarpuolta. Tomlinson sai 22. tammikuuta 2016 poikavauvan, jonka äiti on stylisti Briana Jungwirth. Tomlinsonin kerrotaan seurustelevan näyttelijä Danielle Campbellin kanssa. Louis Tomlinsonin äiti menehtyi 7. joulukuuta 2016 leukemiaan ollessaan vain 43-vuotias.


title: One Direction

text: Zain "Zayn" Javadd Malik s. , on kotoisin Bradfordista, Englannista ja on bändin entinen jäsen. Hänen vanhempansa ovat Yaser ja Tricia Malik. Hänellä on vanhempi sisko, Doniya, sekä kaksi nuorempaa siskoa, Waliyha ja Safaa. Zayn esitti X-Factorissa laulun Let Me Love You ja sai kolme ääntä kolmesta. Zayn on islaminuskoinen. Hänellä on pakistanilaiset, irlantilaiset sekä englantilaiset sukujuuret. Zayn ilmoitti 25. maaliskuuta 2015 jättävänsä One Directionin. Syynä hänen lähtöönsä oli että hän halusi elää "tavallisen 22-vuotiaan elämää" pois valokeilasta. Hän on siirtynyt soolouralle ja julkaisi ensimmäisen singlensä ”Pillowtalk” 28. tammikuuta 2016. Albumin hän julkaisi 25. maaliskuuta 2016, vuosi bändistä eroamisensa jälkeen.


title: 1809 Prometheus

text: 1809 Prometheus on päävyöhykkeen asteroidi eli pikkuplaneetta, joka kiertää Aurinkoa Marsin ja Jupiterin välillä. Prometheuksen löysivät C. J. van Houten, I. van Houten-Groeneveld ja T. Gehrels vuonna 1960. Pikkuplaneetta sai nimensä kreikkalaisen mytologian Prometheuksen mukaan, mutta ennen kuin se sai nimensä se tunnettiin tilapäisellä tunnuksella 2522 P-L. Koska Prometheuksen absoluuttinen magnitudi (H) on 12,1, sen läpimitta on todennäköisesti välillä 11–24 kilometriä. Tätä pikkuplaneettaa ei pidä sekoittaa myöhemmin löytyneeseen Saturnuksen kuuhun, jonka nimi on myös Prometheus.


title: Henrik IV (Kastilia)

text: Henrik IV oli Kastilian kuningas vuosina 1454–1474 isänsä Juhana II:n jälkeen.


title: Henrik IV (Kastilia)

text: Nuorena prinssinä Henrik suostutteli yhdessä äitinsä kanssa isänsä erottamaan vaikutusvaltaisen Álvaro de Lunan vuonna 1441 ja vetäytymään kuudeksi vuodeksi tiluksilleen. Henrik itse oli Juan Pacheron vaikutusvallassa. Pancherosta tuli Villenan markiisi, ja yhdessä prinssi Henrikin kanssa heillä oli kuninkaaseen suuri vaikutusvalta.


title: Henrik IV (Kastilia)

text: Kuninkaana Henrik IV ajautui sotaan Navarran kanssa vuonna 1460, ja pian konfliktiin liittyi myös Ranska. Henrik tuki Katalonian kapinallisia, mutta Ludvig XI esiintyi kummankin puolen ystävänä ja suostutteli Henrikin luopumaan vaateistaan Navarraan.


title: Henrik IV (Kastilia)

text: Ylhäisö pakotti Henrikin nimeämään seuraajakseen veljensä ja luovuttamaan tämän Villenan markiisin kasvatettavaksi sekä naittamaan sisarensa Isabellan markiisin veljen Pedro Girónin kanssa. Pedro kuoli 1466 ja avioaie purkaantui. Kuninkaan veljen kuoltua vuonna 1467 ylimykset valitsivat kruununperijäksi Henrikin sisaren Isabellan, joka vastoin veljensä aikeita ilmoitti naivansa serkkunsa Ferdinandin.


title: Henrik IV (Kastilia)

text: Henrik IV ei hyväksynyt sisarensa avioliittoa, ja vuonna 1470 hän nimesikin aiemmin aviottomana lapsena pidetyn tyttärensä Juanan seuraajakseen ja naitti tämän Ranskan kuninkaan nuoremmalle veljelle. Ranskan prinssin kuolema ja kastilialaisten raivoisa vastustus tekivät vallanperimyksestä kuitenkin mahdottoman. Villena ja Henrik IV kuolivat vuonna 1474, ja vallan peri Henrikin sisar Isabella.


title: KPT

text: KPT voi tarkoittaa seuraavia:


title: K.P.T.

text: K.P.T. oli Lauri Kivekkään johtamien radikaalien suomenmielisten ylioppilaiden vuonna 1880 perustama aatteellinen järjestö. Yhdistyksen perustaneet nuoret radikaalit fennomaanit haastoivat Suomalaisen puolueen valtalinjan, jota he pitivät liian maltillisena ja vanhoillisena. K.P.T.:ssä yhdistyi nationalismi ja yhteiskunnallinen radikalismi. Sen linja oli jyrkkä varsinkin kielikysymyksessä ja tavoitteena oli suomen kielen täydellinen ylivalta ja ruotsin kielen syrjäyttäminen. Samalla K.P.T. oli myös yhteiskunnallisesti aikaansa nähden radikaali ja on puhuttu jopa "punaisesta fennomaniasta". Suuntauksen johtajista näkyvimpiä olivat Kivekäs ja Jonas Castrén. Mukana toiminnassa olivat myös muun muassa Juhani Aho, Arvid Järnefelt, Julius Lyly ja Eero Erkko.


title: K.P.T.

text: Liikkeen kannattajat olivat pääosin maaseudulta kotoisin olleita toisen polven fennomaaneja, jotka olivat käyneet ensimmäisiä suomenkielisiä oppikouluja. Fennomaanien nopea voitto ylioppilaskunnan sisäisessä kielitaistelussa oli heidän aatteellisen kehityksensä kannalta ratkaiseva rohkaiseva kokemus. Vahvimpana tukijoukkona olivat pohjalaiset ylioppilaat.


title: K.P.T.

text: K.P.T. perustettiin kun Lauri Kivekkään kannattajat jäivät syrjään suomenkielisten ylioppilaiden yhteisen järjestön, Suomalaisen Nuijan johdosta. Kivekäs oli aiemmin toiminut kahdesti Suomalaisen Nuijan puheenjohtajana. Ryhmäkuntien väliset kiistat Nuijassa pahenivat lokakuussa 1880, jolloin maltillisia edustanut J. R. Danielson sai aikaiseksi Kivekkään pudottamisen pois ylioppilaskunnan puheenjohtajavaalia varten laaditulta ehdokaslistalta. Viimeinen pisara Kivekkään kannattajille oli pari viikkoa myöhemmin käyty kiista ylioppilastalon 10-vuotisjuhlien ohjelman kielestä, jossa maltillisten fennomaanien tuella hyväksyttiin kaksikielinen ohjelma; Juhani Ahon näkemyksen mukaan tämä osoitti Nuijan olevan ”"noiden paska-moderatien laitumena nykyään"”. Kivekkään kannattajat perustivat oman järjestönsä pian tämän jälkeen. Nimi K.P.T. oli ensisijaisesti lyhenne sanoista "koko programmi toimeen", mutta sille annettiin myös merkitys "kansan pyhä tahto", ja "kovien konsonanttien" selitettiin kuvaavan yleensä yhdistyksen ohjelman jyrkkyyttä ja radikaalisuutta. Aho käytti K.P.T.:stä myös luonnehdintaa "kaikkien punaisten toverien seura" ja samantapaisia ilmaisuja oli K. A. Grönqvistin Vaasan marssin säveleen kirjoittamassa ”K.P.T.:n marssissa”. Yhdistyksen julkaisuissa käytettiin jopa Ranskan vallankumoukseen viittaavaa vallankumousromantiikkaa.


title: K.P.T.

text: Keväällä 1881 Kivekäs sai ajettua ylioppilaskunnassa läpi päätöksen, että ylioppilaskunta järjestäisi suuren juhlan J. V. Snellmanin 75-vuotispäivien johdosta. Varsinkin juhliin liittyneeseen Snellmanin juhla-albumiin kuitenkin ujutettiin K.P.T.:n omaa propagandaa, mikä herätti yleistä ärtymystä. Erityisen mauttomana pidettiin albumiin sisältynyttä runoa, jossa suositeltiin svekomaanien hoitelemista ruudilla ja lyijyllä. Albumin kanteenkin oli ilman kunnollista perustelua painettu isolla kirjaimet K.P.T. Snellman-juhla jäi K.P.T.:n lyhytaikaisen toiminnan huipentumaksi. Pian sen jälkeen radikaalifennomaanien toiminta alkoi siirtyä takaisin Suomalaisen Nuijan sisälle.


title: K.P.T.

text: Alkuvaiheessa K.P.T.:n toiminnassa korostui ensisijaisesti kielikiihkoilu, mutta myöhemmin painotus siirtyi enemmän yhteiskunnalliseen radikalismiin. Sillä oli jonkin aikaa vahva asema ylioppilaiden keskuudessa ja sen johtajista Kivekäs ja Castrén valittiin vuonna 1885 valtiopäiville, mutta liiallinen jyrkkyys esti vaikutusvallan laajenemisen. Liike kuihtui vähitellen ja sen useat kannattajat menettivät kiinnostustaan jyrkkään nationalismiin ja suuntautuivat selkeämmin kansainväliseen liberalismiin. Yhdistyksen hajotessa siitä erosi maltillisempi ryhmä, joka perusti myöhemmin Päivälehden. K.P.T. kasvatti näin tulevat nuorsuomalaisten johtajat.


title: K.P.T.

text: Samaan aikaan K.P.T.:n kanssa toimi ruotsinmielisten ylioppilaiden järjestö X. Y. Z., joka oli perustettu jo hieman aiemmin, syksyllä 1879.


title: K.P.T.

text: Tutkija Vesa Vareksen mukaan K.P.T.:lle ominainen nationalismin ja yhteiskunnallisen radikalismin yhdistelmä muistutti 1800-luvun alkupuolen Giuseppe Mazzinin Nuori Italia -liikettä, mutta ei enää oman aikansa länsieurooppalaista liberalismia. Matti Klingen mukaan K.P.T.:n aatteet muistuttivat Venäjällä samaan aikaan toimineita vallankumouksellisia nuorisoliikkeitä. Juha Siltala taas on verrannut K.P.T.:n kannattajia myöhemmän ajan opiskelijaradikaaleihin luonnehtimalla heitä ”aikansa taistolaisiksi”.


title: Geok-Tepen taistelu

text: Geok-Tepen taistelu oli Venäjän ja Geok-Tepen linnoitusta hallinneiden turkmeenien välillä käyty taistelu tammikuussa 1881 nykyisessä Gökdepessä. Taistelu päättyi venäläisten voittoon ja puolustajien surmaamiseen, mikä herätti arvostelua Venäjän toimia kohtaan Euroopassa. Venäjälle taistelu takasi ylivallan alueen aiemmin itsenäisiin turkmeeneihin nähden, mutta suurempaa strategista merkitystä sillä ei ollut. Taistelu oli osa niin sanottua suurta peliä ja Venäjän pyrkimystä laajeta Keski-Aasiaan.


title: Geok-Tepen taistelu

text: Venäjän joukot olivat piirittäneet Geok-Tepen linnoituksen tammikuussa 1881 kenraali Mihail Skobelevin johdolla. Venäläisiä joukkoja oli 7 000, ja heillä oli käytössään 60 tykkiä ja rakettipatteria. Puolustavia turkmeeneja oli 10 000, ja suurin osa heistä oli ratsuväkeä. Linnoitukseen oli lisäksi ahtautunut 40 000 siviiliä. Turkmeenit olivat vahvistaneet linnoitustaan aiempien kokemustensa avulla ja erään Kaspian alueen venäläislinnoituksia tutkineen turkmeenin neuvojen perusteella. Venäläisten tykki- ja rakettituli aiheuttikin vain vähäisiä vaurioita linnoituksen muureille, mutta linnoituksen sisällä ne tekivät pahoja tuhoja.


title: Geok-Tepen taistelu

text: Venäläiset eivät pystyneet ankaran vastarinnan takia valtaamaan linnoitusta rynnäköllä. Skobelev päätti yrittää ratkaista tilanteen rakentamalla tunnelin muurin alle ja räjäyttämällä siellä pommin. Suunnitelmalla oli kiire, sillä Skobelev pelkäsi turkmeenivahvistuksien tuloa. Tunnelin tekoa hidasti ilman saanti tunnelia kaivaville, mutta kahden tonnin painoinen pommi saatiin lopulta räjäytettyä 24. tammikuuta. Samaan aikaan muuria kohtaan suunnattiin keskitettyä raketti- ja tykkitulta. Räjäytyksessä ja tykkitulessa kuoli välittömästi satoja puolustajia. Kun muuriin oli syntynyt suuri aukko, venäläiset rynnäköivät siitä sisään. Muureille oli lisäksi tuotu tikkaita edellisen yön aikana. Räjähdyksestä hämmentyneet turkmeenit lähtivät pian hevosineen pakoon aavikon yli, ja heitä seurasivat pakenevat siviilit ja venäläinen ratsuväki.


title: Geok-Tepen taistelu

text: Taistelun jälkeinen verilöyly alkoi turkmeenien paon yhteydessä. Venäläiset surmasivat noin 8 000 pakenevaa ja lisäksi linnoituksessa itsessään oli kuollut noin 6 500. Erään armenialaisen silminnäkijän mukaan Skobelev salli joukkojensa ryöstää ja surmata kolmen päivän ajan. Surmattujen joukossa oli puolustajien lisäksi naisia, lapsia ja vanhuksia. Skobelev puolusti myöhemmin venäläisten joukkojen toimia sanoen rauhan ajan olevan suoraan suhteellinen surmattujen vihollisten määrään. Hänen mielestään joukkosurma oli myös parempi tapa rauhoittaa alue, kuin esimerkiksi brittien tapa hirttää muutama johtaja. Venäläisiä ajoi halu kostaa aiempi tappio linnoituksella vuonna 1879 ja turkmeenien tätäkin aiemmin ottamat venäläiset orjat. Skobelevin mukaan venäläisten tappiot olivat 268 kuollutta ja 669 haavoittunutta. Skobelev tosin luultavasti aliarvioi tappionsa.


title: Geok-Tepen taistelu

text: Siviilien surmaaminen herätti arvosteluryöpyn Euroopassa. Sen seurauksena Skobelev siirrettiin Minskiin, joka sijaitsi kaukana sotatoimialueilta ja oli merkityksetön paikka sotilashenkilön kannalta. Selitykseksi on tosin myös annettu se, että Skobelev oli mahdollisesti käynyt liittoutumisneuvotteluja Preussin Otto von Bismarckin kanssa.


title: Geok-Tepen taistelu

text: Suuren pelin, eli Britannian ja Venäjän kilpailun kannalta Geok-Tepen taistelulla oli vain vähäistä merkitystä. Geok-Tepe oli strategisesti vähämerkityksinen, ja sen valtausta oli jo odotettu. Suuremmaksi huolenaiheeksi brittien kannalta tuli venäläisten sotatoimien mahdollinen leviäminen Merviin ja sitä kautta Afganistaniin. Brittien pelot käsitettiin Venäjällä, ja maa vakuutti, ettei se pyrkisi laajentumaan Mervin suuntaan brittien ennakoivan hyökkäyksen estämiseksi. Venäläiset kuitenkin valtasivat Mervinkin paria vuotta myöhemmin.


title: Arginaasi

text: Arginaasi on entsyymi, joka katalysoi ureakierron viimeistä vaihetta, jossa arginiini hydrolysoidaan ornitiiniksi ja ureaksi. Arginaasin EC-numero on EC 3.5.3.1 ja CAS-numero 9000-96-8. Arginiinin lisäksi arginaasi voi hydrolysoida myös muita samankaltaisia yhdisteitä esimerkiksi agmatiinin putreskiiniksi ja kanavaniinin.


title: Arginaasi

text: Nisäkkäillä arginaasista tunnetaan kaksi isoentsyymiä arginaasi I ja arginaasi II. Isoentsyymit eroavat levinneisyydeltään kudoksissa ja katalyyttisiltä ominaisuuksiltaan. Arginaasi I esiintyy pääasiassa maksasoluissa ja sen tehtävä on tuottaa ureaa ja ornitiinia ureakierron viimeisessä vaiheessa. Arginaasi II on yleinen munuaisissa, ohutsuolessa, maitorauhasissa ja paisuvaiskudoksessa. Sen tehtävänä on säädellä solun arginiini- ja ornitiinikonsentraatioita.


title: Arginaasi

text: Toimiakseen arginaasi tarvitsee Mn-ioneja. Mangaani-ioni on sitoutunut entsyymissä koordinaatiosidoksella yhteen histidiiniaminohappoon ja kahteen asparagiinihappoon. Arginaasin katalysoimassa reaktiossa vesimolekyyli hyökkää arginiinin C=N-sidokseen, jolloin muodostuu tetraedrimäinen välituote. Tämä välituote ei ole stabiili vaan hajoaa spontaanisti, ja entsyymin aktiivisen kohdan histidiiniaminohappo avustaa hajoamista luovuttaen välituotteelle protonin, jolloin eliminoituu ureamolekyyli ja muodostuu lisäksi ornitiinia.


title: Arginaasi

text: Arginaasin puutos aiheutuu resessiivisesti autosomien kautta periytyvästä mutaatiosta. Se on ureakiertoon liittyvistä sairauksista harvinaisin. Arginaasipuutoksen oireita ovat psykomotoristen taitojen kehittymättömyys ja spastinen diplegia eli alaraajojen jäykkyys.


title: Arginaasi

text: Arginaasi II kilpailee typpioksidisyntaasin kanssa substraatistaan arginiinista ja täten säätelee elimistön typpimonoksidin tuotantoa. Typpimonoksidilla on tehtävä nisäkkäiden seksuaalisessa kanssakäymisessä ja kiihottumisessa. Hyvin aktiivinen arginaasi II haittaa typpioksidisyntaasin aktiivisuutta ja siten voi aiheuttaa seksuaalista haluttomuutta. Yhdeksi hoitomuodoksi on esitetty arginaasi II -entsyymiä inhiboivia boronihappojohdannaisia, kuten 2(S)-amino-6-boronoheksaanihappoa (ABH) ja S-(2-boronoetyyli)-L-kysteiiniä (BEC).


title: Henrik III (Kastilia)

text: Henrik III () oli Kastilian kuningas vuosina 1390–1406 isänsä Juhana I:n jälkeen. Valtaan tullessaan Henrik oli 12-vuotias, mutta Juhana Gent turvasi hänen valtansa. Maa ajautui kuitenkin nopeasti sekasortoon, ja vuonna 1393 Henrik III otti vallan 14-vuotiaana ja vakautti valtakunnan. Henrikin aikana suhteet naapurivaltioihin olivat pääsääntöisesti vakaat ja rauhanomaiset.


title: Henrik III (Kastilia)

text: Henrikin avioliitto Lancasterin Catalinan kanssa yhdisti vanhan ja uuden kuningassuvun, sillä kuningatar oli syrjäytetyn Pietari I:n tyttärentytär. Pariskunnan poika Juhana II peri kruunun vuonna 1406.


title: Sinfonia nro 38 (Mozart)

text: Sinfonia no. 38 D-duuri (KV 504) on Wolfgang Amadeus Mozartin vuonna 1786 valmistunut sinfonia. Sinfonia tunnetaan lisänimellä "Prahalainen". Teos ensiesitettiin Prahassa 19. tammikuuta 1787.


title: C/1680 V1

text: C/1680 V1 eli "vuoden 1680 suuri komeetta" on Aurinkoa kiertävä komeetta, joka tuli lähelle Aurinkoa vuonna 1680, jolloin se myös löydettiin. Komeetan löysi Gottfried Kirch 14. marraskuuta. Komeetta ohitti Maan 0,42 AU:n etäisyydeltä 30. marraskuuta kyseisenä vuonna. Komeetan kirkkauden magnitudi oli suurimmillaan 1–2, ja se oli ensimmäinen kaukoputkella löydetty komeetta. C/1680 V1 on Aurinkoa hipova komeetta, joka kävi lähimmillään 200 000 kilometrin päässä Auringon pinnasta. Se ei silti ollut ns. Kreutz-ryhmän komeetta, joita on suuri osa Aurinkoa hipovista komeetoista.


title: C/1680 V1

text: C/1680 V1:stä pidettiin aluksi kahtena eri komeettana. Toinen näkyi vuoden 1680 lopulla ja toinen vuoden 1681 alussa, mutta sen tajuttiin olevankin yksi ja sama komeetta, jota oli havainnoitu ennen ja jälkeen perihelin, jolloin se oli käynyt Auringon takana. Komeetan rata on hyvin epäkeskinen: sen eksentrisyys on jopa 0,999986. Aluksi uskottiin, että komeetan kiertoaika on 575 vuotta, mutta nykyään sen kiertoajan uskotaan olevan noin 9 356 vuotta. Komeettaa on kutsuttu myös Kirchin komeetaksi tai Newtonin komeetaksi. C/1680 V1 oli 1600-luvun kirkkaimpia komeettoja, ja se on ehkä parhaiten tunnettu siitä, että Sir Isaac Newton käytti sitä koetellessaan ja todistaessaan Keplerin lakeja. Newton oli viimeinen C/1680 V1:stä havaintoja tehnyt henkilö.


title: Sinfonia nro 36 (Mozart)

text: Sinfonia no. 36 C-duuri (KV 425) on Wolfgang Amadeus Mozartin vuonna 1783 valmistunut sinfonia. Sinfonia tunnetaan lisänimellä "Linziläinen". Teos ensiesitettiin Linzissä 4. marraskuuta 1783.


title: Antti Parviainen

text: Antti Parviainen (s. 1976) on suomalainen pankkiiri. Hän on koulutukseltaan kauppatieteiden maisteri Turun kauppakorkeakoulusta pääaineenaan kansantaloustiede. Parviainen aloitti uransa valuuttadiilerinä MeritaNordbankenissa vuonna 2000. Hän on vetänyt Nordean strukturoidut tuotteet -osastoa vuodesta 2005 lähtien. Parviainen on toiminut myös toimialan yhdistyksen, Suomen Strukturoitujen Sijoitustuotteiden yhdistys ry:n, puheenjohtajana vuodesta 2006 lähtien. Parviainen kirjoitti myös viikoittaista blogia Arvopaperi-lehteen.


title: I Fall in Love Too Easily

text: ”I Fall in Love Too Easily” on Jule Stynen säveltämä ja Sammy Cahnin sanoittama musiikkikappale vuodelta 1944. Sen esitti ensimmäisen kerran Frank Sinatra vuoden 1945 elokuvassa "Laulaen maihin" (). Kappale oli ehdokkaana parhaan laulun Oscar-palkinnon saajaksi.


title: I Fall in Love Too Easily

text: Kappaleen kertosäe on 16 tahdin mittainen. Sammy Cahn on sanonut sen synnystä: ”Laulu kirjoitettiin eräänä iltana Palm Springsissä. Kun lauloin viimeisen rivin, Jule Styne katsoi minuun ja sanoi: ’No niin. Se on siinä.’ Tiesin, että hänen mielestään olisimme voineet kirjoittaa enemmän, mutta tunsin, että kaikki sanottava oli jo sanottu, ja jos joutuisin kirjoittamaan sen uudestaan lopettaisin yhä samaan kohtaan.”


title: I Fall in Love Too Easily

text: Jazzmusiikissa kappaleesta on tullut usein soitettu standardi. Sen ovat nauhoittaneet muun muassa Chet Baker, Miles Davis, Ralph Towner, Diane Schuur ja Fred Hersch.


title: I Fall in Love Too Easily

text: Sauvo Puhtila on kääntänyt kappaleen suomeksi nimelle ”Rakastun liian helposti”.


title: Sinfonia nro 35 (Mozart)

text: Sinfonia no. 35 D-duuri (KV 385) on Wolfgang Amadeus Mozartin vuonna 1782 valmistunut sinfonia. Sinfonia tunnetaan lisänimellä "Haffner-sinfonia".


title: Orontes

text: Orontes () on Välimeren koilliskulmaan laskeva noin 570 kilometrin pituinen joki. Se alkaa Antilibanonin vuorilta Libanonista, kulkee Syyrian länsiosien kautta etelästä pohjoiseen rannikon suuntaisena ja laskee Välimereen Turkin alueella lähellä Antakyaa (antiikin Antiokiaa).


title: Breaking Dawn: Part 1 (soundtrack)

text: The Twilight Saga – Breaking Dawn (part 1): Original Motion Picture Soundtrack on soundtrack vuoden 2011 yhdysvaltalaiseen elokuvaan "Twilight – Aamunkoi, osa 1". Soundtrack julkaistiin 8. marraskuuta 2011.


title: Breaking Dawn: Part 1 (soundtrack)

text: Heinäkuussa elokuvan ohjaaja Bill Condon sanoi, että heillä on viisitoista kappaletta, joista valita, mitkä tulevat soundtrack-levylle, mutta mitään ei oltu vielä virallistettu artistien kanssa. Condon keroi myös mahdollisuudesta, että joku elokuvassa esiintyvä, musikaalinen henkilö saattaisi päästä soundtrackille, joka jättää vaihtoehdoiksi Robert Pattinsonin, Jackson Rathbonen, Booboo Stewartin ja Jamie Campbell Bowerin. Amerikkalainen rockbändi Evanescence ilmaisi kiinnostuksensa tehdä kappaleen soundtrackille. Will Hunt, kyseisen bändin rumpali, sanoi: "Olen todella halunnut [uuden kappaleen] 'My Heart Is Broken' julkaistavan soundtrackilla, sillä minusta se kuvaisi tarinaa todella hyvin." Bändin laulaja Amy Lee oli rumpalin kanssa samaa mieltä, lisäten: "Minusta se olisi oikeastaan mahtavaa." Bändi yritti jo aikaisemmin saada kappaleensa elokuvasarjan ensimmäiselle soundtrack-levylle, mutta Summit Entertainment ei hyväksynyt kappaletta, jota he tarjosivat.


title: Breaking Dawn: Part 1 (soundtrack)

text: 22. syyskuuta 2011 virallistettiin, että soundtrackin single/"johtava kappale" tulee olemaan Amerikkalaisen polaulajan Bruno Marsin kappale "It Will Rain". Virallinen soundtrack-lista julkaistiin 26. syyskuuta 2011, joka ei sisällä lainkaan kappaleita brittiläiseltä rockbändiltä nimeltään Muse, joka on esiintynyt elokuvasarjan kolmessa aikaisemmassa soundtrackissa. "Twilight – Houkutuksen" soundtrackissa kuultu kappale nimeltään "Flightless Bird, American Mouth" kuullaan myös tällä soundtrackilla. Aikaisemmin ohjaaja Condon ilmoitti mahdollisuudesta, että joku näyttelijöistä kuultaisiin soundtrackilla. Soundtrackilla kuullan Mía Maestro, joka näyttelee Carmenia elokuvassa.


title: Breaking Dawn: Part 1 (soundtrack)

text: Virallinen soundtrack - lista julkaistiin 26. syyskuuta 2011. Samassa julkaistiin soundtrackin kansikuva.


title: Breaking Dawn: Part 1 (soundtrack)

text: 14. tammikuuta 2011 tiedotettiin, että Carter Burwell palaa säveltämään molempien osien score-levyt. Burwell sävelsi myös ensimmäisen elokuvan, "Twilight – Houkutuksen" score-levyn. 1. osan score-levy nauhoitettiin Lontoossa Abbey Road Studios -nimisessä studiossa aikaisin syyskuussa. Alexandre Desplat ja Howard Shore ("Twilight – Uudenkuun" ja "Twilight – Epäilyksen" score-levyjen säveltäjät) sattuivat olemaan Lontoossa nauhoituksen aikaan, joten he molemmat vierailivat Burwellin luona. Albumi julkaistiin 13. joulukuuta 2011 ja levy-yhtiönä toimi Atlantic Records.


title: Società Italiana Ernesto Breda

text:
Società Italiana Ernesto Breda (SIEB), joka yleisemmin tunnetaan vain Bredana, oli italialainen Ernesto Bredan vuonna 1886 Milanoon perustama teollisuusyritys. Yritys valmisti aluksi höyryvetureita ja muuta rautateiden kalustoa, mutta myöhemmin tuotanto laajeni aseisiin ja lentokoneisiin.
Yritys kansallistettiin 1962, jolloin siitä tuli osa EFIM yhtiötä. Se meni konkurssiin 1990-luvulla. Linja-auto ja raitiovaunutuotanto oli liitetty kansallistamisen yhteydessä Ansaldoon, josta tuli AnsaldoBreda. Aseteollisuudesta tuli itsenäinen Breda Meccanica Bresciana samoin kuin tutkimusyksiköstä Instituto Scientifico Breda.


title: Urraca (Kastilia)

text: Urraca oli Kastilian kuningatar ja hallitsija vuosina 1109–1126 isänsä Alfonso IV:n jälkeen.


title: Urraca (Kastilia)

text: Urraca avioitui vuoden 1091 tienoilla Burgundin Raymondin kanssa. Pariskunta sai tällöin Galician läänityksekseen, ja koska Alfonsolla ei ollut laillista miespuolista perijää, oli odotettavaa, että Urraca ja hänen miehensä perisivät myös Leónin kruunun. Alfonso antoi kuitenkin 1094 aviottomalle tyttärelleen Teresalle ja tämän miehelle Burgundin Henrikille Portugalin ja kun vielä vanhalle kuninkaalle syntyi poika, alkoi Urracan toive perinnöstä vaikuttaa toteutumattomalta haaveelta. Kuninkaan tyttärien miehet tekivät jo sopimuksia tulevasta vallanjaosta, mutta Raymondin kuolema vuonna 1107 ja kruununprinssin kuolema vuonna 1108 muuttivat tilanteen täysin. Turvatakseen pienen poikansa aseman Urraca nai syyskuussa 1109 Aragonian ja Navarran kuninkaan Alfonso I:n. Aviopuolisot huomasivat kuitenkin olevansa toistensa vastakohtia ja ajauduttuaan sotiin sekä keskenään että kahnauksiin sisarpuoli Teresan kanssa avioliitto purkaantui vuonna 1114.


title: Urraca (Kastilia)

text: Urracan kuoleman jälkeen kuninkaaksi nousi hänen poikansa Alfonso VII.


title: Alfonso VII (Kastilia)

text:
Alfonso VII oli Kastilian ja Leónin kuningas vuosina 1126–1157 äitinsä Urracan jälkeen.
Alfonso VII:llä oli vaateita muslimien hallitsemasta Zaragozasta, ja hänen vasallejaan olivat Navarran kuningas, Barcelonan kreivi ja monet muut merkittävät aateliset. Alleviivatakseen johtoasemaansa kristittyjen kuninkaiden joukossa Alfonso antoi kruunata itsensä keisariksi vuonna 1135. Kuollessaan hän jakoi kuitenkin valtakuntansa kahdelle pojalleen ja vesitti näin työnsä kristittyjen valtioiden yhdistämiseksi. Pojista Sancho III sai Kastilian ja Ferdinand II Leónin.


title: Lommahdus

text: Lommahdus tarkoittaa puristetun rakenneosan paikallista nurjahdusta. Havaittavissa esimerkiksi alumiinisen juomatölkin päälle astuttaessa. Kuorman jakautuessa tasaisesti tölkin vaipalle, saattaa tölkki kestää. Kun rasitus siirtyy vaipan jollekin osalle, antaa tölkki periksi, eli lommahtaa.


title: Maailma, minä ja kulttuuri

text: Maailma, minä ja kulttuuri: Emergentin materialismin näkökulma on Ilkka Niiniluodon artikkelikokoelma, joka on ilmestynyt Otavan kustantamana vuonna 1990. Kirjoitukset ovat emergenttiä materialismia edustavaa kulttuurifilosofiaa.


title: C/-43 K1

text: C/-43 K1 tai Caesarin komeetta on komeetta, joka näkyi kirkkaana vuonna 44 eaa.. Se on todennäköisesti antiikin ajan kuuluisin komeetta. Vaikka komeetta oli hyvin kirkas ja näkyi päivälläkin, niin sen kuuluisuus ei tule niinkään sen näkyvyydestä, vaan siitä että se näkyi juuri Julius Caesarin murhan jälkeen Rooman yllä.


title: Tuiran kamarikuoro

text: Tuiran kamarikuoro r.y. on oululainen sekakuoro, joka on perustettu vuonna 1969. Sitä ovat johtaneet Pekka Mäntymaa, Leena Hyvönen ja vuodesta 1998 lähtien Risto Laitinen. Varajohtajana toimii musiikin lehtori Satu Pienihäkkinen. Äänenhuoltajana toimii laulupedagogi, sopraano Sari Hourula.


title: Marie Therese Nordsletta Aslaksen

text: Marie Therese Nordsletta Aslaksen (s. 1979) on norjalainen poliitikko, joka edustaa Etelä-Norjassa asuvia saamelaisia (SbS). Hänet valittiin kaudelle 2013-2017 saamelaiskäräjille. Hän oli edustaja myös kaudella 2009-2013, ja oli myös suunnittelu- ja talouskomitean jäsen. Lisäksi hän johtaa tukirahoista päättävää elintä ("Tilskuddsstyret"). Hän on ollut saamelaiskäräjien edustaja myös kausilla 1997–2001 ja 2005–2009, mutta oli silloin edustajana työväenpuolueesta. Kaudella 2001–2005 hän oli 1. varaedustaja ja oli samalla Tilskuddsstyretin apulaisjohtaja.


title: Marie Therese Nordsletta Aslaksen

text: Aslaksen on koulutukseltaan sosionomi, ja hänellä on myös kaupallinen koulutus. Hän työskentelee opettajana Volla skolessa.


title: Suomen ympäristöopisto SYKLI

text: Suomen ympäristöopisto SYKLI on valtakunnallinen ammatillinen erikoisoppilaitos, jonka omistavat TTS Työtehoseura Hyvinkään-Riihimäen Seudun Ammattikoulutussäätiö, Palvelualojen ammattiliitto PAM sekä Ympäristöteollisuus ja -palvelut YTP ry. Syklin perustehtävänä on osaamisen vahvistaminen ja toiminnan parantaminen kestävän kehityksen tavoitteiden mukaisesti. Oppilaitoksen toimipaikat sijaitsevat Riihimäellä ja Helsingissä.


title: Raúl Mera

text: Raúl Ebers Mera Pozzi (s. 14. kesäkuuta 1936 Montevideo) on uruguaylainen aktiiviuransa lopettanut koripalloilija. Hän kilpaili vuoden 1956 kesäolympialaisissa Melbournessa ja kuului pronssia saaneeseen joukkueeseen. Hän osallistui kesäolympialaisiin jälleen vuonna 1960 Roomassa mutta jäi mitaleitta kuuluen kahdeksanneksi sijoittuneeseen joukkueeseen.


title: Raúl Mera

text: Mera pelasi Montevideon Club Atlético Stockolmolle.


title: Underworld: Evolution

text: Underworld: Evolution on vuonna 2006 julkaistu yhdysvaltalainen toiminnallinen kauhuelokuva, jonka ohjasi Len Wiseman. Elokuva on jatkoa Varjojen valtakunta ("Underworld") elokuvalle.


title: C/1999 F1

text: C/1999 F1 (Catalina) on Aurinkoa kiertävä komeetta, joka löydettiin Catalina Sky Survey -ohjelmalla vuonna 1999. C/1999 F1:n rata on hyvin epäkeskinen: sen eksentrisyys on noin 0,9988384. Komeetan keskietäisyys Auringosta on noin 4 981,90 AU:ta ja kiertoaika noin 351 642,46 vuotta.


title: Kauko Heuru

text: Kauko Heuru (s. 11. huhtikuuta 1936 Hinnerjoki) on oikeustieteen lisensiaatti ja hallintotieteiden tohtori ja entinen Huittisten ja Kuopion kaupunginjohtaja. Heuru on toiminut Huittisten kunnanjohtajana 1966–1971, kauppalanjohtajana 1972–1976, kaupunginjohtajana 1977–1990, Tampereen yliopiston vt. apulaisprofessorina 1988–1990 ja Kuopion kaupunginjohtajana 1990–1998.


title: Kauko Heuru

text: Kauko Heurun kunnallisoikeuden alaan kuuluva väitöskirja "Kunnan päätösvallan siirtyminen" tarkastettiin Tampereen yliopistossa vuonna 2000.


title: Kauko Heuru

text: Kauko Heuru on kirjoittanut lukuisia teoksia liittyen kunnallisiin seikkoihin, kuten käytännön kuntalakiin, perustuslailliseen kunnallishallintoon ja kunnalliseen itsehallintoon. Tarkastelukulma on paljolti oikeudellinen, koska kunnallinen itsehallinto on ennen kaikkea kansalaisten oikeus.


title: Kauko Heuru

text: Kauko Heuru on esittänyt mm. seuraavan teesin. ”Kuntarajojen muuttamisen sijasta kuntien tehtävät pitäisi eriyttää. Jokaisen kunnan ei tarvitsisi tehdä samoja asioita. Meillä pitäisi olla kaksi tai useampi tasoinen kuntalaitos."


title: Kauko Heuru

text: Heurun mukaan demokratia ja tehokkuus muodostavat kunnallishallinnon keskeisimmän arvopohjan. Näiden välillä vallitsee tietynlainen jännite. Kauko Heuru on tutkinut oikeushistoriallisessa valossa kunnanvaltuuston asemaa tämän jännitteen sisällä. Hän on selvittänyt kunnanvaltuuston vallan syntyhistoriaa sekä sen kehittymistä yhteiskunnallisen muutoksen osana.


title: Kauko Heuru

text: Heurun mukaan kunnallishallinnossa on perinteisesti korostettu demokraattisia arvoja. Hän väittää tutkimuksissaan, että 1990 -luvulla tässä tapahtui ratkaiseva muutos. Tällöin tehokkuusvaatimukset voimistuivat, ja niihin myös vastattiin. Suomen kunnallishallinto siirtyi erilaisten kokeilujen ja hallinnonuudistusten kautta uudenlaiseen kunnallishallintoon, jonka johtavana aatteena on tulosjohtamisen idea.


title: Kauko Heuru

text: Heuru pohtii, että mitä pitemmälle tulosjohtamista on kunnallishallinnossa toteutettu, sitä enemmän valtuusto on menettänyt asemaansa kunnan päätösvallan käyttäjänä. Hänen mukaan valtuuston valtaa on siirretty täytäntöönpanijoille tietoisesti, mutta sitä on siirtynyt myös salaisesti. Jokainen pelkän tavoitteen asettava valtuuston päätös, jota ei sidota keinovalikoimaan, siirtää valtuuston valtaa. Samoin tekee määrärahapäätös, jota ei sidota yhteen määrätarkoitukseen.


title: Kauko Heuru

text:
Tohtori Heuru on pitänyt luentosarjoja hallinto-oikeudesta Kuopion yliopistossa, Tampereen yliopistossa ja Turun yliopistossa.
Hän on myös harjoittanut kuntien luottamushenkilöiden ym. koulutusta eri puolilla maata (1999-2008) sekä ollut Satakunnan ammattikorkeakoulun tuntiopettaja (2000-2008).


title: Kauko Heuru

text: Kunnallisalan kehittämissäätiö (KAKS) on aikoinaan rahoittanut Heurun post doc -työtä.


title: Kauko Heuru

text: Kauko Heuru on yhteiskuntatieteiden tohtori h.c. (1996) Kuopion yliopistosta.


title: Yhdystie 2453

text: Yhdystie 2453 on maantie joka kulkee Nakkilan Arantilasta Harjavallan keskustaan. Tien pituus on 9 kilometriä. Nakkilan katuosoitteissa siitä käytetään nimeä "Harjavallantie", Harjavallassa se puolestaan on nimeltään "Satakunnantie".


title: Yhdystie 2453

text: Yhdystie 2453 saa alkunsa Yhdystien 2170 risteyksestä Nakkilasta. Ensin se kulkee mutkittelevana Arantilan asuinalueiden läpi, jonka jälkeen se kohtaa Valtatie 2:lle johtavan Suutarinmäentien risteyksen ja ohittaa Pämpin alueen. Tie jatkuu noin kilometrin, jonka jälkeen se ohittaa Kukonharjan kylän ja heti perään Huopilan alueen. Sieltä se kulkee noin kahden kilometrin verran mutkittelevana Lammaisiin, jossa siitä risteää Harjavallan voimalaitokselle johtava tie. Sen jälkeen yhdystie 2453 ylittää Nakkilan ja Harjavallan rajan ja saapuu Torttilan kaupunginosaan Valtatie 2:lle johtavan "Torttilantien" risteyksen. Se jatkuu noin kilometrin verran Torttilan asuinalueita sivuten ja ohittaa Harjavallan suurteollisuuspuistoon kääntyvän "Rikkihappotehtaantien" risteyksen. Seuraavaksi se sivuaa Kalevan ja Valtalan kaupunginosia, kunnes puolen kilometrin päässä Harjavallan kaupungintalon tuntumassa yhtyy kiertoliittymässä yhdysteihin 2460 ja 2463.


title: Yhdystie 2453

text: Taajama-alueen ulkopuolella yhdystie 2453 kulkee koko matkan melko tiheästi asutun maanviljelysalueen lävitse Kokemäenjokea seuraten. Maantien läheisyydessä on useita virkistyskalastajien suosimia paikkoja, kuten Kukonharjan koulun vieressä sijaitseva Tyni.


title: Fort Garry Hotel

text: Fort Garry Hotel on hotelli Winnipegin kaupungissa Manitoban provinssissa Kanadassa. Rakennus rakennettiin vuosina 1911–1913. Fort Garry Hotel on rakennettu château-tyyliin. Rakennuksessa on 13 kerrosta.


title: Body to Body

text: Body to Body on Blue Systemin vuonna 1996 julkaistu toiseksi viimeinen albumi. Se sisältää ajalleen tyypillistä eurodance tyylistä musiikkia, jollaiseksi Blue Systemin tyyli oli muuttunut vuonna 1994 julkaistulta X - Ten albumilta lähtien.


title: Antti Parviainen (valmentaja)

text: Antti Parviainen (s. 1960) on suomalainen jääpallovalmentaja.


title: Antti Parviainen (valmentaja)

text: Parviainen on toiminut kolmeen otteeseen Suomen jääpallomaajoukkueen päävalmentajana, vuosina 1989–1992, 1997–1999 ja 2013–. Hän on valmentanut maajoukkuetasolla myös Viroa vuosina 2000–2001 ja Suomen junioreita vuosina 1985–1988. Seuratasolla hän on valmentanut jyväskyläläisseura JPS:ää vuosina 1983–1988, helsinkiläisseura Botniaa vuosina 1988–1996 ja porvoolaisseura Akillesta vuodesta 2012. Botnia voitti hänen valmennuksessaan kahdesti SM-kultaa ja kolmesti SM-hopeaa. Parviainen on valmentanut jääpallon lisäksi myös junioritason jääkiekossa.


title: Antti Parviainen (valmentaja)

text: Parviainen on koulutukseltaan liikuntatieteiden kandidaatti, joksi valmistui Jyväskylän yliopistosta vuonna 1988. Urheiluvalmentamisen lisäksi hän on toiminut muun muassa Mercuri Urvalin konsulttina, Helsingin Diakonissalaitoksen kehitysjohtajana, erityisasiantuntijana ja laatu- ja turvallisuuspäällikkönä sekä SLU:n erityisasiantuntijana.


title: Jace Everett

text: Jace Everett (s. 1972 Evansville, Indiana Yhdysvallat) on yhdysvaltalainen laulaja ja lauluntekijä. Hänen tunnetuin kappaleensa on "True Blood" -televisiosarjan tunnussävel "Bad Things".


title: Jace Everett

text: Everett julkaisi ensimmäisen singlensä "That's The Kind of Love I'm In" vuonna 2005. Hänen esikoisalbuminsa "Jace Everett" ilmestyi seuraavana vuonna. Albumin kappaleesta "Bad Things" tehtiin myöhemmin televisiosarjan "True Blood" tunnussävel. Everett on sittemmin julkaissut albumit "Old New Borrowed Blues" (2008), "Red Revelations" (2009) ja "Mr. Good Times" (2011).


title: Jace Everett

text: Everett on ollut säveltämässä Josh Turnerin kappaletta "Your Man". Kappale nousi Billboardin country-listan ykköseksi vuonna 2006.


title: Habiba Ghribi

text: Habiba Ghribi (s. 9. huhtikuuta 1984 Kairouan) on tunisialainen kestävyysjuoksija, jonka päälaji on 3 000 metrin estejuoksu.


title: Habiba Ghribi

text: Ghribi sijoittui 2002 Radèsin Afrikan-mestaruuskilpailuissa 5 000 metrin juoksussa 11:nneksi. Hän karsiutui Helsingin MM-kilpailuissa 2005 3 000 metrin estejuoksun alkuerissä. Hän sai samassa lajissa hopeaa Bambousin Afrikan-mestaruuskilpailuissa 2006 ajalla 10.10,93. Pekingin olympialaisissa 2008 hän oli estejuoksussa kolmastoista. Ghribi sai Pescaran Välimeren kisoissa 2009 pronssia 1 500 metrin juoksussa. Berliinin MM-kilpailuissa hän oli 3 000 metrin estejuoksussa viides.


title: Habiba Ghribi

text: Sekä Daegun MM-kilpailuissa 2011 (aika 9.11,97) että Lontoon olympialaisissa 2012 (aika 9.08,37) Ghribi sijoittui alun perin toiseksi maansa ennätysajoilla, mutta nousi myöhemmin molempien kisojen voittajaksi kun Julija Zaripova hylättiin dopingin vuoksi. Lontoossa hänestä tuli ensimmäinen olympiamitalin voittanut tunisialainen nainen. Afrikan-mestaruuskilpailuissa 2014 Ghribi sijoittui estejuoksussa viidenneksi ja 1 500 metrillä kuudenneksi.


title: Habiba Ghribi

text: Ghribi saavutti Pekingin MM-kilpailuissa 2015 hopeaa 3 000 metrin estejuoksussa ajalla 9.19,24. Rio de Janeiron olympialaisissa 2016 hän oli estejuoksussa kahdestoista.


title: Post Carbon Institute

text: Post Carbon Institute (lyh. PCI) on ajatushautomo, joka tarjoaa tietoa ja tutkimusta erilaisista tavoista vastata ilmastonmuutoksen, öljyhuipun, liikakulutuksen ja talouskriisien aiheuttamiin haasteisiin. Sen tavoitteena on lisätä yhteiskunnallista ja paikallista kestävyyttä sekä resilienssiä. Instituutin tutkijajäsenet erikoistuvat aihepiirin eri alueille, kuten fossiilisia polttoaineita, ruokaa, vettä ja väestöä koskeviin kysymyksiin. Post Carbon Institute on yleishyödyllinen organisaatio, jonka toimipaikka sijaitsee Kalifornian Santa Rosassa.


title: Post Carbon Institute

text: Post Carbon Institute perustettiin vuonna 2003. Vuosina 2003-2008 instituutin toiminnan pääpaino oli fossiilisten polttoaineiden hupenemista (ks. öljyhuippu, kivihiilihuippu ja maakaasuhuippu) ja ilmastonmuutosta koskevan tiedon levittämisessä. Instituutti pyrki myös lisäämään tietoa erilaisista tavoista vastata kyseisiin ongelmiin. Keskeinen käsite oli ”relokalisointi”, joka tarkoittaa yhteisön resilienssin lisäämistä painottamalla ruoan, energian ja tarvikkeiden lähituotantoa sekä kehittämällä paikallista hallintoa, kulttuuria ja vaihdantajärjestelmiä. Instituutti käynnisti useita yllä mainittuja aihepiirejä koskevia tiedotuskampanjoita ja julkaisi hahmotelman kansainväliseksi sopimukseksi nimellä ”maaöljyn ehtymisen protokolla” (myös Riminin protokolla tai Uppsalan protokolla). Sopimuksen tarkoituksena on hallita öljyhuippua seuraavia maaöljyn hinnan heilahteluita ja luopua asteittain öljyn tuotannosta sekä kulutuksesta.


title: Post Carbon Institute

text: Instituutti ryhtyi uudistamaan toimintojaan vuonna 2009. Uusi painopiste oli entistä enemmän tutkimuksessa sekä julkaisutoiminnassa. Toimintaa laajennettiin käsittämään uusia aihealueita, kunten ympäristöresurssien riittävyys, taloudellisen kasvun rajat, liikakansoitus, ruoka ja yhteiskunnallisen romahduksen estäminen. Instituutti lakkautti tai yhdisti suurimman osan aikaisemmista ohjelmistaan ja aloitti yhteistyön siirtymäliikkeen yhdysvaltalaisen haaran sekä EnergyBulletin –tietokantasivuston kanssa. Energy Bulletin kerää ja julkaisee globaalia energian ehtymistä koskevia uutisia ja kommentaareja.


title: Post Carbon Institute

text: Post Carbon Instituten tutkijajäseniin kuuluvat muun muassa tietokirjailija Richard Heinberg, ekologisen jalanjäljen käsitteen luoja William E. Rees sekä siirtymäliikkeen perustaja Rob Hopkins. Eläkkeellä oleva öljygeologi, ASPO-yhdistyksen perustaja Colin Campbell toimii instituutin neuvonantajana.


title: Post Carbon Institute

text: Post Carbon Instituten mukaan ihmiskunta ei kohtaa 2000-luvulla vain öljyhuipun ja ilmastonmuutoksen muodostamia uhkia, vaan edessä on laaja-alainen ympäristö-, talous ja sosiaalinen kriisi. Kriisin eri tekijöitä kategorisoiden instituutti jakaa tutkijoidensa osaamisalueet 15 eri luokkaan. Näihin kuuluvat:


title: Vitali Manski

text: Vitali Vsevolodovitš Manski (, s. 2. joulukuuta 1963 Lviv, Ukraina) on venäläinen dokumentti- ja elokuvaohjaaja. Hän on asunut Latviassa Krimin valtauksen jälkeen ja vei mukanaan sinne arkistonsa. Hän on syntyperältään ukrainanjuutalainen.


title: Vitali Manski

text: Manski opiskeli Moskovassa VGIK-elokuvakoulussa ja teki ensimmäisen dokumenttielokuvansa 1989. Hän oli pitkään Vladimir Putinin luottodokumentaristi ja on tehnyt dokumentteja myös Mihail Gorbatšovita ja Boris Jeltsinistä. Hän on saanut dokumenteistaan yli sata palkintoa eri puolilla maailmaa.


title: Vitali Manski

text: Manski vierailee tammikuussa 2018 Suomessa DocPoint-festivaalilla, jolla esitetään dokumentti "Putin's Witnesses".


title: Luciano Pacomio

text: Luciano Pacomio (s. 4. marraskuuta 1941 Villanova Monferrato) on italialainen roomalaiskatolinen piispa. Hänet vihittiin papiksi 29. kesäkuuta 1965 ja nimitettiin Mondovin hiippakunnan piispaksi 3. joulukuuta 1996. Piispaksi vihkiminen seurasi 6. tammikuuta 1997. Pääkonsekraattorina toimi paavi Johannes Paavali II, jota avustivat Giovanni Battista Re ja Miroslav Stefan Marusyn. Pacomio asetettiin virkaansa 2. helmikuuta.


title: Luciano Pacomio

text: Pacomio erosi tehtävsitään Mondovìn piispana 29. syyskuuta 2017.


title: Suck It and See

text: Suck It and See on brittiläisen rockyhtye Arctic Monkeysin neljäs studioalbumi, joka julkaistiin 6. kesäkuuta 2011. Albumi sisältää 12 kappaletta, joista singleinä julkaistiin ”Don’t Sit Down ’Cause I’ve Moved Your Chair”, ”The Hellcat Spangled Shalalala”, nimikkokappale ”Suck It and See” ja ”Black Treacle”.


title: Suck It and See

text: Albumi debytoi Suomen virallisen listan sijalla 34.


title: Suck It and See

text: Japanin julkaisuun sisältyy lisäksi kappale ”The Blond-O-Sonic Shimmer Trap”, joka julkaistiin myös singlen ”Don’t Sit Down ’Cause I’ve Moved Your Chair” B-puolena.


title: Gros-Islet (kunta)

text: Gros-Islet on kunta Saint Lucian pohjoiskärjessä Karibialla. Sen pinta-ala on 101 km ja vuoden 2010 asukasluku 22 647. Gros-Islet on Saint Lucian nopeimmin kasvava kunta; vuosina 2001–2010 kunnan väkiluku kasvoi yli 20%.


title: Gros-Islet (kunta)

text: Gros-Islet samannimisessä keskustaajamassa on moderni krikettikenttä, jossa pelattiin maailmancupin otteluita 2007. Matkailijat suosivat Gros-Isletiä myös joka perjantai järjestettävien katujuhlien takia.


title: Gros-Islet (kunta)

text: Kunnan pohjoisosassa on Pigeon Islandin vanha linnoitus. Pigeon Island on nykyisin kansallispuisto. Kylästä on noin 20 minuutin kävelymatka piennartietä pitkin Pigeon Pointiin.


title: Luigi Bianco

text: Luigi Bianco (s. 3. maaliskuuta 1960 Montemagno) on italialainen roomalaiskatolinen piispa. Hänet vihittiin papiksi Casale Monferraton hiippakuntaan 30. maaliskuuta 1985 ja nimitettiin Faleronen titulaariarkkipiispaksi sekä apostoliseksi nuntiukseksi Hondurasiin 12. tammikuuta 2009. Piispaksi vihkiminen seurasi 25. huhtikuuta. Pääkonsekraattorina toimi Tarcisio Bertone, jota avustivat Alceste Catella ja Luciano Pacomio.


title: Eddie Murphy lavalla

text: Eddie Murphy lavalla ("Eddie Murphy Raw") on vuonna 1987 kuvattu stand up -komiikkaelokuva. Elokuvassa Eddie Murphy esiintyy lavalla kertoen vitsejä ja esittäen sketsejä itsestään, perheestään ja kuuluisista henkilöistä. Samuel L. Jackson tekee elokuvassa cameoroolin. Elokuvan on ohjannut Robert Townsend. Elokuva kuvattiin Madison Square Gardenilla.


title: Eddie Murphy lavalla

text: Elokuvassa sanotaan sana ”fuck” peräti 223 kertaa mikä teki elokuvasta eniten fuck-kirosanoja sisältävän elokuvan ohittaen elokuvan "Scarface – arpinaama". Elokuvan kiroiluennätyksen ohittivat myöhemmin elokuvat "Mafiaveljet" (1990) ja "" (1997).


title: Cookin patsas

text: Cookin patsas () on kapteeni James Cookin kunnaksi rakennettu patsas. James Cook oli brittiläinen tutkimusmatkailija ja merenkävijä. Hän purjehti kolmesti (1768–1771, 1772–1775 ja 1776–1779) Tyynellä valtamerellä ja kartoitti laajoja aiemmin tuntemattomia alueita, muun muassa koko Uuden-Seelannin rannikon ja Australian itärannikon.


title: Cookin patsas

text: Cookin patsas sijaitsee "Victoria Squarella" Christchurchin kaupungissa Uudessa-Seelannissa. Patsas valmistui vuonna 1932. Patsaan veistäjänä ja suunnittelijana toimi William Trethewey. Patsas on valmistettu Italian Carraran alueen marmorista. Patsaan omistaa Christchurch City Council.


title: Claudio Baggini

text: Claudio Baggini (1. elokuuta 1936 Rooma – 25. syyskuuta 2015) oli italialainen roomalaiskatolinen piispa. Hänet vihittiin papiksi 14. kesäkuuta 1959 ja nimitettiin Vigevanon hiippakunnan piispaksi 18. maaliskuuta 2000. Piispaksi vihkiminen seurasi 30. huhtikuuta. Pääkonsekraattorina toimi Giacomo Capuzzi, jota avustivat Paolo Magnani ja Giovanni Locatelli.


title: Claudio Baggini

text: Baggini asetettiin virkaansa 18. kesäkuuta 2000, ja hän toimi tehtävissään, kunnes erosi niistä 12. maaliskuuta 2011.


title: Giacomo Capuzzi

text: Giacomo Capuzzi (s. 14. elokuuta 1929 Manerbio) on italialainen roomalaiskatolinen piispa. Hänet vihittiin papiksi 29. kesäkuuta 1952 ja nimitettiin Lodin hiippakunnan piispaksi 7. maaliskuuta 1989. Piispaksi vihkiminen seurasi 30. huhtikuuta. Pääkonsekraattorina toimi Bruno Foresti, jota avustivat Paolo Magnani ja Vigilio Mario Olmi.


title: Giacomo Capuzzi

text: Capuzzi erosi tehtävistään 14. marraskuuta 2005.


title: Vigilio Mario Olmi

text: Vigilio Mario Olmi (14. elokuuta 1927 Coccaglio – 25. tammikuuta 2019 Brescia) oli italialainen roomalaiskatolinen piispa. Hänet vihittiin papiksi Brescian hiippakuntaan 25. kesäkuuta 1950 ja nimitettiin sen vihkipiispaksi sekä Gunuguksen titulaaripiispaksi 20. maaliskuuta 1986. Piispaksi vihkiminen seurasi 18. toukokuuta. Pääkonsekraattorina toimi Bruno Foresti, jota avustivat Luigi Morstabilini ja Pietro Gazzoli.


title: Vigilio Mario Olmi

text: Olmi jäi eläkkeelle 25. maaliskuuta 2003.


title: Anse-la-Raye (kunta)

text: Anse-la-Raye on kunta Saint Lucian länsirannalla Karibialla. Sen pinta-ala on 31 km ja vuoden 2010 asukasluku 6 033.


title: Anse-la-Raye (kunta)

text: Kunnan samanniminen keskustaajama sijaitsee Karibianmeren rannalla. Useimmat sen asukkaat ovat kalastajia. Kylässä rakennetaan edelleen myös perinteisiä yhdestä puusta kaiverrettuja kanootteja.


title: Venäjän hyökkäys Hivaan 1839–1840

text: Venäjän hyökkäys Hivaan 1839–1840 oli Venäjän keisarikunnan tekemä sotaretki Hivan kaanikuntaa vastaan talvella 1839–1840. Virallinen syy hyökkäykselle oli paikallisen hallitsijan rankaisu venäläisten karavaanien ryöstelystä ja venäläisten orjien otosta, mutta sotaretki oli myös osa niin sanottua suurta peliä eli Venäjän ja Britannian kilpailua vallasta Keski-Aasiassa. Sotaretki ei koskaan saavuttanut tavoitteitaan, vaan venäläiset joutuivat kääntymään takaisin ankaran talven takia ja kärsivät suuria tappioita.


title: Venäjän hyökkäys Hivaan 1839–1840

text: Venäläisten päätökseen tehdä sotaretki Hivaa vastaan vaikutti etenkin brittien toiminta Keski-Aasiassa. Britit olivat pakottaneet Persian šaahin luopumaan Heratin valtauksesta Afganistanissa, mikä esti venäläisiä saamasta jalansijaa kaupungissa. Britit yrittivät myös vallata Keski-Aasian kauppaa omilla tuotteillaan vähentääkseen Venäjän vaikutusvaltaa alueella. Vastatoimena näille toimille päätettiin tehdä hyökkäys Hivaan.


title: Venäjän hyökkäys Hivaan 1839–1840

text: Viralliseksi syyksi kerrottiin kosto Hivan kaanin ryöstämistä karavaaneista ja venäläisistä orjista. Kaani haluttiin myös vaihtaa hallitsijaan, joka ei toimisi samoin tulevaisuudessa. Ratkaisevasti päätökseen vaikutti myös väärä tieto siitä, että britit olisivat lähettäneet sotilasneuvonantajia Hivaan. Venäläisiä sotajoukkoja johtamaan asetettiin kenraali Vasili Perovski, jolla oli käytössään 5 200 ratsu- ja jalkaväen miestä sekä tykistöä. Hyökkäys oli tarkoitus pitää salassa mahdollisimman pitkään, mutta tieto venäläisjoukoista saapui Hivaan nopeasti tehokkaan vakoilujärjestelmän avulla. Hivalaiset tosin arvioivat venäläisten joukkojen määräksi väärin 100 000 miestä.


title: Venäjän hyökkäys Hivaan 1839–1840

text: Venäläiselle sotaväelle kerrottiin hyökkäyksestä vasta Perovskin pitämässä puheessa juuri ennen lähtöä Orenburgista. Joukoille oli kokoamisvaiheessa kerrottu, että he liittyisivät Araljärvelle suuntautuvalle tieteelliselle tutkimusretkelle. Hyökkäys päätettiin toteuttaa talvella, koska kesällä ylitettävä autiomaa olisi liian kuuma. Joukot lähtivät liikkeelle marraskuussa. Vaikka monet venäläisten sotilaista olivat kotoisin lämpimiltä alueilta, he tottuivat kylmään melko nopeasti. Joulukuussa alkoi kuitenkin harvinaisen aikainen rankka lumisade, jollaista ei oltu koettu alueella vuosiin. Lumi hidasti joukkojen etenemistä ja hankaloitti ruuan löytämistä varusteita kuljettaneille 10 000:lle kamelille. Kamelit alkoivat nopeasti kuolla. Tammikuuhun mennessä venäläiset olivat menettäneet puolet kameleistaan. Uusia kameleita saadakseen venäläiset lähettivät lähettejä joukkojen edelle Aralin alueelle, mutta hivalaiset partiot tappoivat heidät. Taudit olivat tappaneet tammikuun loppuun mennessä 200 venäläistä ja noin kaksinkertainen määrä miehiä oli taistelukyvyttömiä. Perovski joutui tekemään päätöksen takaisin kääntymisestä 1. helmikuuta.